Luberri: Moodle Boost gaia probatzen MoodleCloud-en\nMoodle Boost gaia probatzen MoodleCloud-en\nMoodle 3.2 bertsioak ekarri duen berritasunik nabarmenena Boost itxura berria da. Itxura honek interfazearen antolaketa guztia aldatzen du. Onerako eta txarrerako. Onerako handitzen duelako erdiko zonaldea, aktibitate eta baliabideen alderdia alegia. Hori bai, itxura berri honekin berrikasi behar da aukerak eta kontrolak non dauden.\nErabiltzen duzun Moodle eguneratu bitartean (eta Jaurlaritzarena bada eserita itxaron beharko duzu) bertsio berria MoodleCloud-en bidez proba dezakezu, izan ere gaur MoodleCloud 3.2 bertsiora eguneratu dute.\nMoodleCloud berri bat sortzen baduzu Boost itxurarekin etorriko da eta MoodleCloud bat baldin bazenuen eta Boost itxura erabili nahi baduzu aldatu beharko duzu itxura gunearen kudeaketan, beheko irudian ikusten den eran:\nIkus dezagun, gutxi gora behera, zer itxura hartuko duen zure ikastaroa:\nOBS Studio aplikazioaz egindako pantaila kaptura GIF formatuan\nGIF animatuan ikus daiteke ezkerrean blokerik ez dagoela eta nabigazio menu berrian klikatuta agertzen direla, besteak beste, partaideak eta gunearen kudeaketa. Ezarpenen ikonoan klikatuta bistaratzen dira editatzeko moduaren aktibazioa eta ikastaroaren ezarpenak. Goiko panelean agertzen da erabiltzailearen izena eta irudia eta erabiltzailearen aukerak, hala nola kalifikazioak, bere mezuak eta profila.\nProbatu nahi baduzu sartu Santurtziko Euskaltegiko Ikasgelan eta sakatu goiko ezker aldean dagoen menuan (hiru marratxo horizontal) ikusteko nolatan edozein orritan menua agertzen eta desagertzen den edukiaren zona zabalduz.\nZer iruditzen zaizu Boost itxura?


Pablo Milanesek Euskaldunan joko du ekainaren 23an. Deia, Noticias de Bizkaia\nPablo Milanesek Euskaldunan joko du ekainaren 23an\nZortzi urte geroago, trobadore bikaina Bilbora itzuliko da\nPablo Milanes Kubako Troba Berriaren ordezkari bikainak Bilbon joko du bere Esencia biraren barruan. Kantautoreak kontzertua eskainiko du ekainaren 23an, larunbatean, 20:00etan, Euskalduna Jauregiko Auditorioan.\nDEIA - Lunes, 11 de Junio de 2018 - Actualizado a las 10:59h.\nBILBO. Bizkaiko hiriburuan azken kontzertua eskaini eta zortzi urte geroago, Pablo Milanes esentzian itzuliko da Bilbora, Saguburu Producciones ekoiztetxearen eskutik, eta errepikaezina izango den kontzertua eskainiko du, benetako ereserki bilakatu diren abesti klasikoz osatutako errepertoria jasoko baitu, Yolanda, El breve espacio en que no estás edo Yo no te pido, besteak beste. Bere abestiak eta musika eta mundua ulertzeko moduarekin duen konpromisoa dela eta, ezinbesteko artista bilakatu den abeslari, konposatzaile eta poetaz gozatzeko aukera paregabea izango da.\nPablo Milanes hirukote gisa igoko da Euskalduna Jauregiko areto nagusira, Maylin Gonzalez Adamak (txeloa eta teklatuak) eta Ivonne Tellezek (pianoa) lagunduta. Ahotsa gitarrarekin lagunduta, kantautore kubatarrak bere errepertorioko abesti antologikoak eskainiko dizkie ikus-entzuleei, De qué callada manera, Para vivir edo El tiempo pasa, eta abesti berriak ere hurbilduko dizkigu, Vestida de mar edo Días de Luz, besteak beste, duela denbora gutxi konposatu dituen eta bere musika sorkuntzan behin eta berriro agertzen den gaietako bati buruzko gogoeta egiten duten abestiak: denboraren iraganaren ezinbestekotasuna.\nPablo Milanesen ibilbide luze eta arrakastatsuan bakarkako 40 disko baino gehiago eta taldekako diskoetan partaidetza zabala jasotzen dira. Kubako Troba Berriaren sortzaileetako bat, musikaren mundua irauli zuen, mugak gainditu dituzten eta gaztelaniazko musika unibertsoan ezinbesteko bilakatu duten melodiak eta letrak idatziz. Kantautore kubatarra hainbat lanetan dago murgilduta gaur egun: Kubako Troba Zaharraren abesti handiak berreskuratuko dituen diskoa, Jose Maria Vitier piano maisuarekin, jazz amerikarraren estandarrez osatutako diskoa, Kubako musikari gazteekin, bere abestien artetik azpimarragarriak jasotzen dituen saltsa diskoa, Dagoberto González Jr.-ek ekoiztuta, eta abesti berriez osatutako diskoa.\nBere diskografia zabala, 1973an hasi zen, Haydee Santamaria Iraultzako heroiaren eta Casa de las Américas izenekoaren zuzendaria zenaren laguntzarekin grabatutako Versos Sencillos lehenengo diskoarekin. Gero, beste askoren artean, Chico Buarqueren, Mercedes Sosaren edo Luis Eduardo Auteren lankidetza duen eta 1985ean argitaratu zen Querido Pablo, etorri zen. Hiru urte geroago, Pablo Milanesek musika egitasmo handiari ekin zion, 1988an 22 kontzertu eskainiz Kuba alderik aldera hartu zuen Amo esta isla bira. Ondoren egin dituen lanen artean, Víctor Manuelekin batera grabatu zituen bi diskoak, Mucho más que dos (1994) eta En blanco y negro (1995), eta Despertar (1997) aipa daitezke, eta baita 2006an Kantautore Hoberenaren Grammy Latino Saria irabazi zuen Como un campo de maíz, eta Andy Montañezekin izan zuen lankidetzaren ondorioz Disko Tropikal Tradizional Hoberenaren Latino Saria irabazi zuen AM/PM, Líneas Paralelas diskoa ere, beste askoren artean. Horrez gain, artistak beste hainbat sari ere lortu ditu, 2015ean, bere ibilbide artistikoa dela eta eman zitzaion Bikaintasunaren Grammy Latino Saria, eta La Mar de Músicas Jaialdiko Sari Berezia, 2017an lortutakoa. Bere azken diskoa Renacimiento da, eta 2013an kaleratu zen.\nProtesta abestiaren ordezkari handia, maitasuna eta konpromiso politikoa eta soziala dira bere lanen ardatz nagusietako bi. Pablo Milanes datorren ekainaren 23an, larunbatean, egongo da Bilbon, San Joan gauean, bere abesti maitagarrien bitartez gau berezi horren izpiritu magikoan are gehiago murgiltzen lagunduz.\nKontzertu bikain horretarako sarrerak salgai daude jada, 38 eurotik 62 eurora bitartean. Euskalduna Jauregiko txarteldegietan, www.euskalduna.eus webgunean eta zerbitzu anitzeko Kutxabank kutxazainetan eskura daitezke. Bilbon izan dituen azken emanaldietan Pablo Milanesek sarrera guztiak agortu dituela kontuan izanda, kontzertura joan nahi dutenek ez lukete gehiegi itxaron beharko “ez dago sarrerarik” kartela aurkitu nahi ez badute. Musikari paregabearen jarraitzaile beteranoek eta gazteek ezin diote bere zuzeneko emanaldietan dena eskaintzen duen artistaz berriro gozatzeko aukerari ihes egiten utzi. Artistak berak adierazten duen eta emanaldi bakoitzean erakusten duen bezala, bere kontzertuak lanaren gorengo unea dira, eta agertokia, adierazpenerako leku nagusia.


Aholkuak erromesentzat | Inaziotar Bidea - Camí Ignasià - Camino Ignaciano\nProgramatu zeure Ignazioren Bidea\nKomeni da Bidearen egiaztagiria eskaintzen duten Ignazioren Bideko punturen batekin harremanetan jartzea. Horrekin, zenbait erraztasun lor zenitzake harrerako Aterpetxe eta Udaletan.\nZuk ezagutuko dituzu zure ahalmen ekonomiko, denbora eta forma fisikoaren mugak: presta ezazu zuren Ignazioren Bidea gida honen laguntzaz. Fede onez, Santiagora bidean doazen erromesen bideko zerbitzuak guretzat ere eskuragarri daude egiaztagiri hau behar bezala aurkeztuz gero. Etapa bakoitzaren deskribapen xehean aurkituko dituzu, Ignazioren Bide honetan beharko dituzun, horniketarako aukerak, aterpetxeak eta beste laguntzak. 2010ean Santiagorako Bideak, 19 aterpetxe, leku edo harrerako gune zituen erromesentzat, Montserratetik Logroñoraino bidean zehar barreiatuak. Etapen deskribapenetan ikusiko duzunez, ostatu eta pentsio pribatu asko daude erromesaren eskura. Kontuan hartzeko puntu garrantzitsua, tarte horretan ostaturik ez dagoelako, Zaragozatik Fragarako tartea da: Monegroseko “basamortua” deitzen duguna da, gure ibilbideko tarterik bakartiena eta zailena.\nIgnazioren Bidean zeharreko erromesaldia, oinez edo bizikletan egin daiteke, ondoen iruditzen zaizun eren. Hala ere, aholku bat nahiko bazenu, Bide hau oinez hobeto egiten dela iruditzen zaigu, izan ere, denbora gehiago ematen baitizu “bide luze eta saiatuko” esperientzia batek eskain dezakeen “barne dinamikan” sartzeko. Bizikleta, ahalegin handia eskatzen duen tresna da, baina aldapa behera zoazenean azkar zoaz eta kilometroak arin pasatzen dira: ibilgailu hau erabiltzen bada arreta berezia jarri beharko zaie “barneratze uneei”.\nNormalean eta arauak hala eskatzen duelako, erromesen aterpetxeetako egonaldiak gau bakar batekoak dira. Egia da osasun arazoak edo beste era batekoak badituzu ez zaituztela botata utziko, baina ezin da pentsatu leku berean egun bat baino gehiago pasatzerik. Era berean, hotel eta ostatu pribatuek zoratzen hartuko zaituzte beraiekin denbora gehiago pasa nahi baduzu. Guk ostatu hauen informazioa eman baino ez dizugu egiten, baina ez ditugu den-denak bisitatu eta ez dugu horien arteko onenen aukeraketarik ere egin nahi izan: prezioak eta zerbitzuak asko aldatzen dira nagusi batzuetatik besteetara, eta ostatuen kalitateari buruzko informaziorik onena beste erromes batzuek gure webean utzitako balorazioetan aurkituko duzu.


Askori gustatuko litzaiguke profesional izatea\nBosgarren urtez jarraian, Euskal Herriko Txapelketa irabazi zuen, urriaren 28an, Aitzol Atutxa Atutxa II.ak (Bilbo, 1988), Iruñeko Labriten. Euskal Herriko Txapelketa irabazi duen bizkaitar bakarra da. Gutxik lortu dute txapelketa nagusia hainbestetan irabaztea. Beste txapel asko irabazi izan ditu, tartean Bizkaikoa, 10 aldiz. Aita aizkolaria izandakoa, hari segika hasi zen aizkoran. Enpresaritza ikasi eta familiaren enpresan egiten du lan. Garena txakolina ere ekoizten dute. Athleticzale porrokatua, aizkoran bezain trebea da sare sozialetan.\nEuskal Herriko bosgarren txapela. Txapel guztiak berdin sentitzen al dira?\nEz. Nahiz eta itxura batean berdinak iruditu, desberdinak dira. Atzean, bakoitzak bere xarma du, bere sufrimendua eta bere historia.\nFinala oso estua izan zen. Txapelik sufrituena izan al da aurtengoa?\nSufrimendua zeri dagokion jakin behar da. Era askotakoa izan daiteke. Iazko txapelketa 18 segundoko aldearekin bukatu zen, aurtengoa 19koarekin. Iazkoan sufritu nuen gehien fisikoki, aurtengoan psikologikoki.\nTxapelak bezainbeste poztu al zintuen Labrit lepo ikusteak?\nJakina. Lehengo eguneko garailerik handiena herri kirola bera izan zen, zaleek eman zuten erantzunarengatik. Txapela neuk jantzi banuen ere, uste dut kirolari guztiok egundoko poza hartu genuela.\nGazteak zarete goian zabiltzaten aizkolariak. Ikusleak ere gaztetu egin dira?\nBai. Egoera arraro samarretik gentozen: belaunaldi aldaketa hori gertatzea falta zen; urte asko aizkolari berberekin, aizkolari zaharrekin eta ikusle mota jakin batekin. Aldaketa jazo beharra zegoen, eta aizkolarion artean gertatu da. Aizkolari gazteak etorri diren heinean, eta finala gaztetu den bezalaxe, Labriten ikusi zen zalegoa ere gaztetu egin dela, eta, neurri batean, horregatik dago gero eta zale gehiago.\nLana, familia, aizkora... Nola moldatzen zara?\nEgia esan, sarri, neuk ere ez dakit. Une askotan, egunak 24 ordu baino gehiago izatea nahiko nuke, baina, azkenean, gogoko tokian aldaparik ez, eta saiatzen naiz denak uztartzen eta denak pixka bat betetzen. Badakit aulki askotan eseri nahi denean bat ere ez dela ongi betetzen, baina, tira, saiatzen naiz ahalik eta ondoen.\nHerri kiroletan, profesionalismoa amets?\nGustatuko litzaiguke askori, lehengoan Labritekoa ikusita, batez ere. Ez diot milioi askoko soldatarekin, baina bai soldata duina lortzeko aukerarekin. Bakoitzak bere kirolari profesionalki egun osoa edo, gutxienez, egun erdia eskaini ahal izanez gero, argi dago markak ere hobetuko liratekeela.\nNola erakarri jendea aizkoran aritzera?\nAizkoran aritzeko, lehenengo ikusi egin behar da. Behin baino gehiagotan ikusten duzunean, har hori sortzen zaizu. Gero, zure barneko eskaera horri irtenbidea emateko, nik uste aukeratu egin behar dela: bai ala ez. Behin hori eginda, gaur egun ez dakigu nora jo, zoritxarrez. Aizkoran edo herri kiroletan aritzeko adina edozein izan daiteke, baina uste dut hutsune bat dagoela gaztaroan. Batez ere nerabezarotik aurrera, inork ez daki nora jo. Garai horretarako, eskolaren batzuk-edo sortu beharko lirateke. Etorkizuna bermatu nahi baldin badugu, hortik hasi behar da: behe-behetik.\nZerk alaitzen dizu eguna? Eguzkiak.\nEta tristatu? Hodeiek.\nZerk eragiten dizu barrea? Besteen irribarreak.\nEta negarra? Besteen negarrak.\nZerk haserrearazten zaitu? Injustiziak.\nBizio bat: Coca-Cola.\nZer izan nahi zenuen txikitan? Suhiltzailea.\nEta orain, zer ez duzu izan nahi? Politikaria.\nAizkolari bat: Miel Mindegia.\nArerio bat: Joxe Mari Olasagasti.\nPlaza bat: Labrit.


Garitanok EAEko egoera egonkorra berretsi du, eskoletan bi kutsatze posible nabarmenduz\nJoan den astearen ildotik, EAEko kobiden aurkako zaintza koordinatzaileak astelehen honetan esan du egoerak egonkor jarraitzen duela.\nIgnacio Garitanok, EAEko Osasun Saileko eta Osakidetzako Zaintza eta Kontrol Programaren koordinatzaileak, egonkor laburbildu du astelehen honetan EAEko covid-19aren bilakaera, atzemandako kasuen kurba, ospitaleratzeak eta ikastetxeetako eta lan zentroetako egoera aztertuz.\nAzken horri dagokionez, gaur egun "ikasleen % 1,16 konfinatuta dago" EAEn. Garitanoren hitzetan, haurren infekzioek gora egin dute udan ikasturte hasierara arte, baina gero behera egin dute, eta gero gora egin dute pixka bat. "Hurrengo asteek zer ekarriko diguten ikusiko dugu, nahiko definigarriak izango baitira", gaineratu du.\nKoordinatzaileak adierazi duenez, bi kasu baino ez dira detektatzen gela berean infekzio bat baino gehiago izan duten ikastetxeetan, baina ezin da zehaztu kutsatzea eskolan erregistratu den, haur horiek ere harremana baitute kanpoan. "Eskola oso ingurune segurua dela pentsatzen jarraitzen dugu, eta zifrek hori esaten digute", laburbildu du.\nAste hauetako beste berrikuntzetako bat uda osteko lan jarduera da. Horren harira, Garitanok esan du atsedenaldietan oinarritutako arriskua dagoela, baina esparru horretan kutsatzeko arriskua ez dela kaleko aisialdian ikusten den mailara iristen ziurtatu du.\nEgoitzetako egoerari buruz galdetuta, Ignacio Garitanok esan du "egoitzetan beti gauza bera" gertatzen dela, Bizkaian 50 hildako baino gehiago izan baitira bigarren olatu honetan. Behin birusa sartzen denean, ez da zaila kutsatzea eta badakigu gero zer gerta daitekeen ". Prebentzio neurriak zorroztea eta norbera babesteko ekipamendua bezalako elementuak izatea da irtenbidea.\nTestuinguru orokor batean, koordinatzaileak azpimarratu du EAEn egunero detektatutako kasuen bilakaera egonkorra dela, ospitaleetan ospitaleratutako pertsonen kopurua murriztu egin dela (303) eta zainketa intentsiboetako unitateetan 57 pertsona daudela, hemen gorabehera batzuekin.\n"Egonkor jarraitzea oso albiste ona da pandemia batean – Esan du –. Joera bera da. Bigarren olatuaren tontorra pasa duen? Nire ustez, joerak bere horretan jarraitzen badu, bai, baina zuhurrak izango gara eta datuak behatuko ditugu ".


Batez besteko soldata igoera %2,65ekoa izan zen abuztura arte | Consumer\nBatez besteko soldata igoera %2,65ekoa izan zen abuztura arte\nLan hitzarmen kolektibo berriek soldata igoera txikiagoa izan dute (%1,60)\nUrteko lehen zortzi hilabeteetan erregistratutako hitzarmen kolektiboetan itundutako batez besteko soldata-igoera %2,65ekoa izan zen, uztailera arte adierazitako ehuneko bera, abuztuan Lan Hitzarmen Kolektiboen estatistikari erantsitako langile-kopuru txikia zela eta. Hala ere, abuztuan estatistikari atxikitako 64 hitzarmenetako batez besteko soldata-igoera askoz txikiagoa izan zen, %1,86koa, Lan eta Immigrazio Ministerioak jakinarazi duenez.\nNegoziazio-esparruari dagokionez, enpresa-hitzarmenetako soldata-igoera goragoko esparruetakoa baino ia puntu bat txikiagoa da (%1,79 eta %2,72, hurrenez hurren). Hitzarmenen aldi baterako indarraldiari dagokionez, eta langile gehienek aurreko urteetan berrikusitako hitzarmenak dituzten heinean, Lan Sailak azaldu zuenez, horiek dira batez besteko soldata igoera osoa zehazten dutenak. Aztertutako hitzarmen horien igoera %2,82koa izan zen.\nHitzarmen berrien arabera, soldata %1,60 baino gutxiago igo da. Moderazio hori nabari da bai enpresako hitzarmen berrietan (% 1,28ko batez besteko soldata igoera), bai esparru handiagokoetan (% 1,65eko igoera).\nLan Hitzarmen Kolektiboei buruzko estatistikak abuztura arte egindako aurrerapenak erakusten du 5.023.588 langilek 2011rako itundutako lan-baldintzak dituztela, eta 2.060 hitzarmenetan banatuta daudela, 561.136 enpresari eragiten dietenak. Lan Sailak azaldu duenez, abuztua hilabete izan ohi da negoziazio-jarduera gutxirekin, “eta horrek estatistikari hitzarmen gutxi eransten dizkio”. Oraingo honetan, ondorio ekonomikoak dituzten 64 hitzarmen sartu dira 2011n; horietatik 19 berrikusi dira eta 45 berriak. Horren ondorioz, 19.907 langile besterik ez dira gehitu uztailean zeudenetatik.\nbaldintzak hitzarmen kolektiboak laborales-eu negociación-eu soldata


Prozesuaren mugarria | Mundua | Berria\nMilaka lagun elkartu dira Bartzelonan iazko irailaren 20ko atxiloketak oroitzeko. PDeCATek Kataluniari buruzko goi bilera bat eskatu du\nMilaka herritar elkartu ziren atzo Generalitatearen Ekonomia Kontseilaritzaren parean, Bartzelonan. ORIOL CLAVERA Tamaina handiagoan ikusi\nKarmele Uribesalgo Alzola -\n2018ko irailak 21\n2017ko irailaren 20a mugarri bat izan zen Kataluniako independentzia prozesuan. Artean ez zegoen argi zer gertatuko zen urriaren 1eko erreferendumarekin, baina atzoko egunez argitu zen zein izango zen Espainiaren jarrera Kataluniako prozesuan. Egun horretan jarri zen martxan Anubis operazioa. Guardia Zibilak hamabost pertsona atxilotu zituen —gehienak, Generalitateko kargudunak—, eta 40 miaketa baino gehiago egin zituen. Erreferenduma antolatzea zen delitua. Egun horretatik aurrera etorriko zenaren adierazle argia izan zen jazotakoa. Orduan gertatutakoa oroitzeko mobilizazioak egin zituzten atzo Bartzelonan. ANC Biltzar Nazional Katalanak eta Omnium Culturalek kontzentrazio bat antolatu zuten Generalitatearen Ekonomia Kontseilaritzan, iazko irailaren 20an elkarretaratzerik handiena egin zen tokian. Ez gaituzte geldituko leloa erabili zuten.\nEspainiako polizia indarrek joan den urteko irailaren hasieran egin zituzten erreferendumaren aurkako lehen ekintzak, baina hilaren 20an ikusi zen zein izango zen protagonisten jarrera. Espainiak indarra erabiltzeko prest zegoela erakutsi zuen, eta Kataluniako independentistek, berriz, mobilizatu egingo zirela.\nHogei orduz kalean\nGoizean goiz hasi zen Guardia Zibila lehen miaketak egiten. Ekonomia Kontseilaritzan eta Atzerri Kontseilaritzan sartu ziren. Gertatzen ari zena ikusita, herritarrek egoitzaren aurrealdea bete zuten. Arratsalderako, 40.000 pertsona inguru batu ziren Poliziaren jokaeraren kontra eta erreferendumaren alde egiteko. CUPen egoitzan ere milaka herritar elkartu ziren, Espainiako Poliziak setiatuta eduki zuelako ordu batzuetan. Hogei orduz egon zen jendea kalean. Egun horretako mobilizazioak antolatzea leporatuta atxilotu zituzten iazko urrian Jordi Sanchez ANCko orduko presidentea eta Jordi Cuixart Omnium Culturaleko presidentea. Oraindik espetxean daude, epaiketaren zain. Quim Torra Kataluniako presidenteak parte hartu zuen atzoko mobilizazioan. «Jordi-ek kalean egon beharko lukete katalanak instituzioen defentsan atera ziren lehen mobilizazioa oroitzen», esan zuen.\nAtzoko elkarretaratzea baino ordu batzuk lehenago, PDeCATek Kataluniari buruzko goi bilera bat egitea proposatu zuen, Kataluniako alderdiekin ez ezik, baita Espainiakoekin ere. Botere Judizialaren Kontseilu Nagusiko (CGPJ) hainbat kidek Kataluniako prozesu independentistaz idatzitako hainbat mezu pribatu argitaratu ondoren egin du proposamena PDeCATek. Mezu horietako batzuek irainak ere badituzte. PDeCATen ustez, «estatu krisi» baten adibide garbia dira. Torrak Carlos Lesmes Botere Judizialaren Kontseilu Nagusiko buruaren dimisioa eskatu du. Pedro Sanchez Espainiako presidenteak, berriz, Espainiako epaileen defentsa orokorra eginda erantzun du.\nKarmele Uribesalgo Alzola


ADARRAREN PUNTAN: LARUNBAT INAUTEAN\nEtxetik irtetean, kalean inauteriak pil-pilean daude. Egia esan, pozten naiz horrenbeste ume mozorroturik ikusteaz, dagoeneko nik ez baitut ume txikirik etxean. Amaitu dira niretzat burukomin egun horiek: “Ikastolan esan digute Hansel eta Gretelen mozorroak jantzi behar ditugula”, “Aita, zuk badakizu Mielotxinez mozorrotzeko zer egin behar dudan?”...\nUmeak gaztetu egin zaizkit eta orain euren kabuz mozorrotzen dira euren jaietara joateko. Atzean gelditu dira etengabeko desfile eta erakustaldiak; azken orduko aztoramenak eta hurrengo egunetan hain ohikoak ziren katarro edo gripeak. Eta atzean geratu da, baita ere, alderik okerrena: “Aita, gainerako gurasoak mozorrotuta joango dira ikastolako festara, zergatik ez zara zu ere mozorrotzen?”. Sentitzen dut, baina, errespetu osoz... gorroto ditut bete beharreko jaiak.\nBiharamuneko sofan, telebista aurrean, mozorroek erortzen jarraitzen dute. Bat batean Donald Trumpi “bere herrialdean bakarrik” agindu nahi duela entzuten diot (baina ez da horren garbi geratzen, zertarako irabazi nahi dituen, bere herrialdetik at antolaturiko gerra horiek guztiak). Aznarrek dagoeneko ez omen du katalanez lagunartean hitz egiten eta euren autonomia bertan behera desegitearen aldeko bihurtu da. José María Gonzalez “Kichi”, Podemoseko Cadizeko alkateak, orain dela urte pare bat antimilitarista sutsua zenak, orain “jateko plater bat mahai gainean jartzea” erabateko lehentasuntzat hartzen du, nahiz eta horretarako, Saudi Arabiarako gerraontziak egin behar izan.\nNik neuk ez dut inolako zerikusirik, atzo horren “alaitsu eta borrokan kementsu” dantza egiten zuenarekin. Nire zigortutako burmuinaren ertzen batetik Celia Cruzek abesten dit berriro ere : “Nooo/ no hay que llorar/ que la vida es un carnaval/ y las penas se van cantando”...\nEgilea: nineuk ordua: 06:07\nEtiketak: adarraren puntan, Adimusik, El Correo 2017/3/4, Inauteriak, MCD


Erabili ABANCA munduko edozein tokitan | ABANCA\nZu zauden munduan\nNazioarteko bokazioa duen bankua gara. Hamarkada askotan zehar kanpoan bizi diren galiziarrekin eta gainerako espainiarrekin egin dugu lan eskuz esku. Berdin jarraitzen dugu: ABANCAren zerbitzuak eta abantailak eskaintzen dizkizugu gehien behar dituzunean. Gertu edo urrun, beti zurekin.\nLehenik eta behin, eskerrik asko.\nHasieratik, oraindik ABANCA deitzen ez ginenetik, zu eta zu bezalako beste pertsona batzuk gure izateko arrazoia izan zarete, eguneroko babesa eta gaur garena izatera iristsi izanaren arrazoia. Baina ez zara beti toki berean egon; gure antzera, mugitu eta bilakaera bat behar izan duzu.\nABANCA ez litzateke gaur den bezain garrantzitsua izatera iritsiko, zuen aurrezkiak, nominak eta pentsioak kudeatzeko konfiantza guregan jarri izango ez bazenute, nahiz eta zuen jaioterritik urrun egon. Eskerrak eman nahi dizkizuegu zuen familia ekartzeagatik, zuei lagundu eta zuekin lan egin ahal izateagatik eta zuen laguntza eta inbertsioak jasotzeagatik, gure arteko distantzia alde batera utzita. Hau zen, eta oraindik ere da, zuek egokien tratatzen zaituztegun lekua.\nZauden tokian zaudela, ABANCAren produktuak eskatu eta kontrata ditzakezu, eta zure aurrezkiak gure bulegoetan egongo bazina bezala kudeatu.\nAspaldi alde egin baduzu, agian etxerako bueltan pentsatzen ari zara jada. Mari Carmen Hipotekarekinjabetzak eros ditzakezu. Gainera, hipoteka hori zure bizitzako aldaketetara egokitzen da, eta bi urtez atzeratu ahal izango dituzu kuotak. Era berean, mailegu-pertsonalaren bidez, bizileku-aldaketaren gastuak estali ditzakezu.\nOraindik abiatu berrien artean bazaude, baina etorkizunean pentsatzen ari bazara, zuretzako aukera asko ditugu. Epe eta interes-tasa desberdineko gordailuak, baita pentsio-planak ere, etorkizunaren babesa bermatzeko.\nErabili zure aurrezkiak edozein tokitatik\nUrruneko bankari esker, gure zerbitzu guztiez goza dezakezu zuzenean webgunetik edo mugikorretik, bulego batera jon behar izan gabe. Ez du axola munduko zein lekutan zauden: gure edozein produktu eta zerbitzuri buruzko informazioa jaso dezakezu Internet bidez. Kasu batzuetan, zuzenean online kontratatu ere ahal duzu.\nBanka elektronikoaren bidez zure kontu eta aurrezki-produktu guztiak kudeatu ditzakezu, baita mugikorretik ere, modu guztiz seguruan. Hori da modurik erosoena zure eragiketak edozein ordutan, edozein egunetan eta edozein lekutatik egiteko. Eraman gaitzazu beti zure poltsikoan.\nZein hurbil gauden ohar zaitez\nWeb orriari eta urrutiko bankari esker gure zerbitzuak erabiltzeaz gain, hurrengo bulegoetan aurki gaitzakezu.\nFrankfurt Londres Paris Geneva Zurich Mexiko DF Panama Caracas Lisboa Rio de Janeiro Miami\nArduraduna: Bernardo Luis López Bertram\nArduraduna: Elena Hernández Fernández\nArduraduna: Francisco Martinez Serrado\nArduraduna: Alfonso López López\nArduraduna: Pedro Hervella Feliz\n11529 Mexiko DF\nArduraduna: Miguel Javier Alvarez Freire\nArduraduna: Pablo Ratón Lacarcel\nArduraduna: Julio Hernández Crisafi\nArduraduna: Joao Pedro Deconinck Pimenta\nArduraduna: Jose Luis Nogueira Carniado\nEtortzen zarenean, hurbil zaitez gurekin hitz egitera\nSantiago de Compostelako eremua\nA Coruñako eremua\nAsturias eta Leoneko eremua\nMadril eta gainerako Espainiako eremua\nKanarietako eta Andaluziako eremua\nInprimaki honen bitartez ere jar zaitezke gurekin harremanetan. Ahalik eta azkarren erantzungo dizugu.\nKreditu edo zordunketa txartela galdu baduzu, edo lapurtu dizutela uste baduzu, deitu azkar 900 815 524 (+34 981 910 524 Espainiatik kanpo deitzeko) zenbakira txartela blokea dezagun eta inork ez dezan erabili.\nGogoratu, baita ere, kontratatuta dituzun produktuak kudea ditzakezula telefono bidezko bankaren bitartez +34 981 179 600 telefonora deitu eta urrutiko bankuko gakoak erabiliz.\nZer behar dut ABANCAKO kontu bat irekitzeko Espainian bizi ez baldin banaiz?\nABANCAn kontu bat ireki nahi baduzu, baina ez bazara Espainian bizi, gure gestore batekin jarri behar duzu harremanetan eta hark lagunduko dizu. Alta emateko dokumentazio hau behar duzu:\nIdentifikatzeko dokumentu bat adibidez, pasaportea, IFZ zenbakia edo atzerriko dokumentu ofizial bat.\nBizi zaren herrialdeko ogasunak igorritako zerga-ziurtagiri bat.\nBizi zaren herrialdeko ogasunak igorritako hitzarmen zerga-ziurtagiri bat.\nZure helbidea, atzerrikoa eta Espainiakoa\nEgoitza-herrialdeko zure identifikazio fiskaleko zenbakia.\nDerrigorrezko dokumentazio horrez gainera bizi zaren herrialdeko eta Espainiako telefono mugikorreko eta finkoko zenbakia ere helaraztea eskertuko genizuke, eta baita helbide elektronikoa ere, uneoro zerbitzu onenak eskaini ahal izateko.\nBeha ditzaket nire kontuak atzerritik?\nZure kontuak munduko edozein lekutik beha ditzakezu, Interneterako sarbidea eta banku elektronikoko edo banku mugikorreko zerbitzua aktibatuta izatea baino ez duzu behar.\nGaldera eta erantzun gehiago ABANCAren inguruan


sectores apliaciones 5G archivos - Euskaltel Blog\nTag Archives: sectores apliaciones 5G\n5G teknologia mugikortasunari aplikatuta, garraio publiko eraginkor eta erakargarriagoa egiteko aukera berriak eta berritzaileak sortzen dira. Teknologiaren garapenari esker, ibilgailuen eta sistema zentralen arteko barne-konexioak hobetzeaz gain, erabiltzaileek aisialdi-esperientzia hobea izatea lortu nahi da. Hain zuzen, teknologia hori mugikortasunari, eta, zehazkiago, autobus bidezko garraioari aplikatzen zaion lehen proiektuetako bat da 5G Euskadi proiektua, zeina Euskaltelek … Continue reading 5G teknologia, garraio publikoan bide berriak irekitzen →\nHurrengo erosten dugun auto berria ez da autonomoa izango, IoT gailu mugikor bat izango da, ingurukoa antzeman eta lainoan oinarritutako plataformekin komunikatzen dena. Litekeena da auto autonomoen eta beste ibilgailu batzuen (kamioiak, adibidez) erabilera orokortzeko urte batzuk itxaron behar izatea, baina konektatutako autoak gure artean daude jada. Gauzen Interneta (IoT) duen gailu mugikor bilakatzen ari … Continue reading Ibilgailu konektatuak: 5G-k eta IoT-k ibilgailuen industrian izango duten eragina →


Jada ez gara hain gazteak\nJada ez gara hain gazteak –\nAzken aste hauetan, bi euskal herritar epaituak izan dira Audientzia Nazionalean, Euskal Herriaren aldeko ekintzailetza politikoa egitea leporatuta. 4 urteko zigorra ezarri diete bakoitzari, ekintzailetza horren ordain gisara.\nMobilizazio ugari egon dira Euskal Herriaren luze zabalean, epaiketa eta sententzia honen aurka, milaka pertsona Aitor eta Galderri gure babesa helarazi eta haiekin gaudela adierazteko. Amorruz bete ditugu kaleak, bereziki Gasteiz eta Amurriokoak eta oihu bat ozen altxatu dugu: Euskal Gazteria, aurrera!\nGuzti honek zer pentsa eman dit. Ez dut ukatuko, Galder eta Aitor gazteak direnik, nik baino gazteagoak dira biak ala biak eta ez dira ez bata ez bestea ezta 30 urteren langara ailegatzen. Ezaguna da gazte mugimenduari egindako ekarpena. Ezaguna da gazte engaiatuak izan direla.\nBaina jada ez gara hain gazteak, peña! Dagoeneko jubilatuta dagoen nire amari askotan entzuten diot esanez “un chaval de mi edad”, eta susmoa daukat guk ere horretara hurbiltzen ari garela, apurka-apurka. Iruditzen zaigu denak direla gazteak, gu geu ere gazteak garela, eta beraz gazteria aurrera diogu, gu geu ere aurrera goazen heinean.\nAdina ordea akumulatzen jarraitzen dugu, gazte urteak pilatzen eta laster inor baino gazteagoak izango gara beste inor baino urte gehiago daramagulako gazte izaten, eta hau supermerkatuko puntuak bezala, akumulablea da, ezta?\nZer da gazte izatea, ordea? Urte mugarik ba al du? Jarrera bat da? Problematika bat? Adinarekin sendatzen den gaixotasuna? Gure inguruan denak seme alabak izaten hasten direnean gazteak izaten jarraitzen dugu? Eta hipotekak sinatzen hasten garenean? Goizero pastilatxo bat edo bi hartzen hasten garenean, eta hauek ez direnean kolore bizietakoak, gazteak izaten jarraitzen al dugu?\nDuela urte batzuk, kanpaina eta oihu bat nagusitu zen gure kaleetan zehar, “Gazte eta aske, irabazi arte!” zioen, ez dugu irabazi, nik dakidala behintzat, eta beraz nire iritziz bada ere, gazte izaten jarraitzen dugu, jarraituko dugu.\naitor eta galder, ankerkeriari stop, errepresioa, Gazte Mugimendua, gaztetasuna, Jada ez gara hain gazteak\nBizitzaren aldeko militantea. Zuia.


BGBK eta emakume erretzaileak, bikote bat gorantz | Consumer\nBGBK eta emakume erretzaileak, bikote bat gorantz\nIkerketa batek ohartarazten du 15 urtean biriketako gaixotasun buxatzaile kroniko bat egongo dela emakume erretzaileen artean.\narabera: Astelehena, 2011ko abenduaren 19a\nBiriketako gaixotasun buxatzaile kronikoa (BGBK) duten paziente guztien proportzioa handitzen ari da gaur egun. Gainera, azterketa batek ohartarazi du 15 urtean egoera horrek epidemia-maila izango duela.’ Ohartarazpen horren garrantzia gorabehera, espainiarren %83k oraindik ez daki zer esan nahi duen gaixotasun horrek, bi milioi herritar ingururi eragiten baitie, egunean 50 pertsona hiltzen ditu, eta 2030ean munduan hirugarren heriotza-kausa izango dela aurreikusten da, Osasunaren Mundu Erakundearen (OME) arabera.\nPneumologiako eta Kirurgia Torazikoko Espainiako Elkarteak (SEPAR) 6.500 espainiar baino gehiagoren artean egin berri duen “Conocimiento EPOC” lanak erakutsi duenez, gure herrialdeko herritarren %83k ez daki biriketako gaixotasun buxatzaile kronikoa (EPOC) zer den; datu hori hobetu egin da 2002az geroztik, inkestatutakoen %93k ez zekiela ezer.\nBGBKk 2,19 milioi pertsonari eragiten die Espainian (herrialdeko biztanleen %10,2), eta urtero 18.000 gaixo hiltzen dira, 50 bat egunean. Beste datu kezkagarri bat da 15 urte barru gaixotasun hori duten emakume erretzaileen epidemia egongo dela, nahiz eta azken urteetan joera hori duten Espainiako emakume guztien kopuruak behera egin duen. Kontua da BGBK duen pazientearen eredu estandarra, SEPARen arabera, “gaztetu” eta “feminizatu” egin dela. Diagnostikoaren batez besteko adina 50 urte ingurukoa da, eta, lehen gizonezkoek batez ere pairatzen bazuten, orain emakumeen kopuruak berdindu egin dira 1970eko hamarkadatik aurrera (OBISCANen azterketa). Zergatikoak: emakumeen artean tabakismoa areagotzeak eta zigarroen keak gehiago eragiten diela dirudi. Ikerketaren arabera, kopuru horiek gero eta gehiago dira.\nZiurgabetasuna BGBK diagnostikoaren ondoren\nBGBK diagnostikatzeko, nahikoa da espirometria xume bat egitea\nBGBK hantura-gaixotasuna da, eta arnasbideak buxatzea eta itotzeko sentsazioa eragiten ditu. Hori da sintomarik ezagunena, inkestaren arabera (% 81); ondoren, goizeko eztula (% 29), arnasa hartzean itoak (% 17) edo espektorazioa (% 10). Ez da gaixotasun sendagarria, baina diagnostiko goiztiarra, informazioaren kudeaketa ona eta tratamendu egokia (oxigenoterapia, esaterako) izanda, aurrera egitea eragotz daiteke eta eguneroko bizitzako mugak nabarmen murriztu. Egia esan, diagnostikorako ez da inolako esku-hartze edo analisirik behar. Nahikoa da espirometria sinple bat.\nEzjakintasunaz gain, GesEPOCk, SEPARek bultzatutako proiektu batek, ohartarazi du diagnostikoaren ondoren ziurgabetasun- eta ezjakintasun-egoera bat dagoela. 100 pertsonari egindako inkesta baten arabera, %37k bizi-ohiturei buruzko informazio gehiago jaso nahi luke; %40k uste du gaixotasunari buruz jasotako informazioa ez dela nahikoa, eta %29k koordinazio handiagoa eskatzen du medikuen artean.\nBGBKrako tratamendua hobetzea\nAzken ezagutza zientifikoetan oinarritutako terapia funtsezkoa da patologia ongi kudeatzeko. Etxeko oxigenoterapia tratamendu onuragarria da, baldin eta egunean 15 ordu oxigeno baino gehiago jasotzen badira, 90 minutu baino gehiago iraun behar ez duten etenekin. Beste sendagai bat balitz bezala hartu beharko litzateke. Beraz, botika bat balitz bezala, funtsezkoa da ordutegiak eta dosiak betetzea eta ez uztea, oxigenoa arnastu eta 15 edo 30 minutura gasa odoletik desagertu baita.\nSEPAReko organo ofizial den “Archivos de Bronconeumología” aldizkarian argitaratu den azterlan baten arabera, BGBK larria duten gaixoen etxeko oxigenoterapiako tratamendua gizonena baino positiboagoa da emakumeengan. Nahiz eta sintomek hobera egin bietan, emakumeen kasuan onurak gaixotasunaren eraginari eta jardueren mugari lotuta daude. Emakumeen generoarekin alderatuta, oxigenoterapia jasotzen duten gizonek denbora gehiago irauten dute etxean, eta murriztu egiten dute ariketa-maila orokorra.\nGaixoek joera nabaria dute sedentarismorako, bronkioetako buxaduragatik edo patologiak organismoan duen eraginagatik. Hala ere, ariketa fisiko gutxi egiteak, aldi berean, arnas osasun eskasa eta bizi-kalitatea okerragotzea dakar. SEPARen arabera, jarduera fisiko erregular batek biriketako funtzioaren galera mantsodu dezake, eta gaixotasunean krisi-kopurua gutxitu.\nEPOC-ERAKO IKUS-ENTZUNEZKO GIDA\nSEPARek “EPOCren Ikus-entzunezko Hezkuntza Gida” argitaratu du. Bertan pneumologia, erizaintza eta fisioterapiako gaixo eta espezialistek parte hartu dute, Pazienteen Espainiako Foroaren laguntzarekin eta Nycomed-en babesarekin. Gidaren helburua gaixotasunaren berri izateko eta gaixoen eta haien senideen eguneroko bizitza errazteko tresna bat eskaintzea da. Ikus-entzunezko formatua, adituen arabera, abantaila bat da, mezua jasotzea errazten baitu, batzuetan BGBK berak ez baitu erraz irakurtzen uzten.\nGidak atal hauek ditu: gaixotasunari buruzko informazioa, diagnostikoa, ukipenarekin nola bizi, larriagotzea eta aurrerapena. Adituek diotenez, gaixoei eta profesionalei lagunduko die, lehenengoek parte aktiboa hartuko baitute gaixotasuna zaintzen eta erabiltzen.\nfumadoras-eu mujeres-eu tabakismo


Hiru kapitain eta aurkezle kide berri bat Julianentzat "El Conquistador del Caribe"n urtarrilaren 10ean\nHiru emakumezko kapitain eta aurkezle berria Julianekin, gaur "El Conquistador del Caribe"ren estreinaldian\nAndrea, Nahia eta Bego, "El Conquistador"eko azken denboraldiko protagonista nagusiak, Karibera itzuliko dira taldeen buru izateko.\nGaur gauean, "El Conquistador de El Caribe" saioaren denboraldi berriaren hasiera izango da ikusgai ETB2n. Sei hilabeteko itxaronaldi luzea izan da, baina azkenean realityrik muturrekoena itzuliko da astelehen gauera eta debaterik sutsuena asteazkenetara.\nDatorren astelehenean hemezortzigarren abentura hasiko da, eta Patxi Alonsok gidatutako saio batean aurkeztuko dute. Berarekin batera, Eneko, Nakor, Eider, Mikel, David Seco eta, nola ez, Nahia, egungo konkistatzailea, izango dira. Juanito, Manu, Durana, Seleta eta iazko parte-hartzaile batzuk ere izango dituzte platoan. Elkarrekin abentura berri bati ekingo diote, inoiz baino basatiagoa izango den abenturari.\nKaribera joango dira eta Julianek ezusteko batzuk emango ditu. Aurten, Lesakakoa ez da bakarrik egongo, "El Conquis"eko aurpegi ezagun batek joko eta dueluetan lagunduko baitio parte-hartzaileak zirikatzeko. Nor izango da? Erantzuna, datorren astelehenean.\nUrtero parte hartzaile berriak ezagutzea izaten da unerik zirraragarrienetako bat; izan ere, haien bitartez, abenturaren enbidoak jasango ditugu datozen hilabeteetan. Nortzuk iritsiko dira urrunago? Nortzuk izango dira lehenak erortzen? Datorren astelehenean aurpegia eta izena jarriko diegu, kinielak egiten hasteko.\nBeste nobedade bat kapitainak dira. Izaera oso ezberdinak dituzten hiru emakumek gidatuko dituzte parte-hartzaileak. Nahia konkistatzailea, Bego "Yogurina" eta Andrea hika-mikatsua dira. Hirurak platoan izango dira, edizioaren hasiera honetan, abenturari nola aurre egingo dioten kontatzeko. Ezustekoak ere izango dira beraientzat.\nConquis komunitatea ere protagonista izango da denboraldi hasieran, eta gertatzen den guztiari buruzko iritzia eman ahal izango du Oizeder Mayok eta Isma Pereirak gidatzen duten sareen gunean. Conquis Komunitatearen ahotsa izango dira, eta une oro transmitituko dute komunitate horrek Euskadin eta mundu osoan duen sentimendua; izan ere, Conquis Familiako zenbait kidek parte hartuko dute planetako hainbat tokitatik.\nAurten, gainera, app propioa izango du saioak (IOS eta Android). Bertan, realityaren material esklusiboa jasoko dute jarraitzaile sutsuenek eta atal bakoitzaren emanaldia ere izango da appan ikusgai. Halaber, erabiltzaileen partaidetzarako aukera zabalak emango ditu: bideoak komentatuko dituzte eta inkesta eta lehiaketa ezberdinetan parte hartuko dute. Publikoaren faboritoaren aukeraketa ere apparen bitartez egingo da. Ohi denez, webgunean eta sare sozialetan ere emango zaie abenturaren azken orduaren berri Conquis komunitateko kideei.


Nire kexa adierazi nahi dut\nHerritarrok Justizia Administrazioaren funtzionamenduari buruzko erreklamazioak edo iradokizunak aurkezteko eskubidea dugu. Prozedura doan da eta aurrez aurre edo telematikoki aurkez daiteke.\nKexa aurrez aurre aurkeztu nahi baduzu, bertara joan behar duzu: epaitegi edo auzitegira, aginte organoetara, Herritarren Harrera Zerbitzura (Justizia jauregietan daude), Botere Judizialaren Kontseilu Nagusira, Justizia Ministeriora zein Autonomia Erkidegoetako administrazioetara.\nTelematikoki aurkeztu nahi baduzu, JustiziaNet bitartez egin behar duzu.\nKexak edo iradokizunak aurkezteko ez dago epe jakinik. Hori bai, behin aurkeztuz gero, erantzuna gehienez hilabete bateko epean jaso behar duzu.\nGainera, kontutan hartu zenbait kasutan ezin direla kexak edo iradokizunak egin. Adibidez, kexa eragin duen egitatea diziplinako arau-hauste bat izan badaiteke, edo epai bati buruzkoa bada.\nJustizianeten kexa, iradokizun edo erreklamazioei buruzko informazioa daukazu.\n2017ko irailaren 29ean argitaratua. Honi buruz gehiago irakurri: JustiziaEus-eko zerbitzuak . Iruzkin bat egin.


Azken joerak arkitekturan, SlideSearchEngine.com\nInformation about Azken joerak arkitekturan\nAzken joerak arkitekturan Errepasoa\nSarrera XX. mendetik aurrera arkitekturak aldaketa handia jasan du. Urbanismoarekiko kezka berriak ez du bakarrik afektatzen eraikuntzak baina baita honen inklusioa ikerketa sakonak eragina fisiko sozial eta ekonomikoan. Material berrien aplikapenak iraultza bat suposatu du eta orain egiten diren eraikuntza batzuk duela urte batzuk pentsaezinak ziren.\nXX. mendetik aurrera arkitekturak aldaketa handia jasan du.\nUrbanismoarekiko kezka berriak\nez du bakarrik afektatzen eraikuntzak baina baita\nhonen inklusioa ikerketa sakonak eragina fisiko sozial eta ekonomikoan.\nMaterial berrien aplikapenak iraultza bat suposatu du eta orain egiten diren eraikuntza batzuk duela urte batzuk pentsaezinak ziren.\nArkitektura Berritzailea Arkitektoen irudimena eta ingeniarien lana materialen inpaktu estetikoarekin, igeltsuarena bezala, konbinatzen dira. Konponketa estrukturala iraultzaileak dira eta hauei gehitzen zaizkie material berriak espazio sofistikatuak sortzen dituzte argiaren banaketari esker eta arkitekturan arruntak ez diren materialak beste ezaugarriak destakatzen dituzte, ukimenekoak bezala.\nArkitektoen irudimena eta ingeniarien lana materialen inpaktu estetikoarekin, igeltsuarena bezala, konbinatzen dira.\nKonponketa estrukturala iraultzaileak dira eta hauei gehitzen zaizkie material berriak\nespazio sofistikatuak sortzen dituzte argiaren banaketari esker eta\narkitekturan arruntak ez diren materialak beste ezaugarriak destakatzen dituzte, ukimenekoak bezala.\nArkitektura Berritzailea Arkitektura honetako aurrelari bat Alvar Aalto da. Beste arkitektoak dira Eero Saarinen, Nervi, Utzon edo Kahn. Haien identitateko sinboloa material industrialen erabilera arazo estruktural zailak konpontzeko da.\nArkitektura honetako aurrelari bat Alvar Aalto da. Beste arkitektoak dira Eero Saarinen, Nervi, Utzon edo Kahn.\nHaien identitateko sinboloa material industrialen erabilera arazo estruktural zailak konpontzeko da.\nNazioarteko Estiloa Bere oinarriak Bauhausen daude eta EEBBetan garatu zen Mies van der Rohe eta honen ikasleei esker. Oso egokia da zonalde metropolitarren etxebizitzak eta bulegoetako dorreetarako. Eraikuntza hauek demostratu zuten eraikuntza handien botere komertziala eta modulua era indefinitu batean errepika daiteke.\nBere oinarriak Bauhausen daude eta EEBBetan garatu zen Mies van der Rohe eta honen ikasleei esker.\nOso egokia da zonalde metropolitarren etxebizitzak eta bulegoetako dorreetarako.\nEraikuntza hauek demostratu zuten eraikuntza handien botere komertziala eta modulua era indefinitu batean errepika daiteke.\nNazioarteko Estiloa Barne espazioak estandarizatu ziren, praktikoak izateko eta kanpotik barruko monotonia islatzen da ere. Kristalezko kutxak toki guztietan agertzen ziren. Eraikuntza hauek klasizismoko austeritateko adibideak kontsideratzen dira, baina hotza eta inpertsonalak dira ere. Estilo honetako arkitektoak dira Stirling, Kenzo Tange, edo Philip Johnson.\nBarne espazioak estandarizatu ziren, praktikoak izateko eta kanpotik barruko monotonia islatzen da ere.\nKristalezko kutxak toki guztietan agertzen ziren.\nEraikuntza hauek klasizismoko austeritateko adibideak kontsideratzen dira, baina hotza eta inpertsonalak dira ere.\nEstilo honetako arkitektoak dira Stirling, Kenzo Tange, edo Philip Johnson.\nArkitektura Postmodernoa 1965 eta 1980 bitartean arkitekto eta kritikoek jarrera desberdinak aurkeztu zituzten eta honen ondorioz loturarik gabeko estilo bat, printzipio desberdinetan oinarritua agertu zen. Postmodernistek baloratzen dute: indibidualitatea, intimitatea, konplexutasuna eta batzuetan umorea ere.\n1965 eta 1980 bitartean arkitekto eta kritikoek jarrera desberdinak aurkeztu zituzten eta honen ondorioz loturarik gabeko estilo bat, printzipio desberdinetan oinarritua agertu zen.\nPostmodernistek baloratzen dute:\nbatzuetan umorea ere.\nArkitektura Postmodernoa Arkitekto batzuk, Venturi bezala, arkitekturak edozein eraikuntza egin dezakela esaten dute (gasolindegiak edo janari azkarreko jatetxeak). Lan batzuk estilo klasikoekiko erreferentziak dituzte eta kolore biziak erabil ditzakete. Mugimendu honetako beste arkitektoak dira Graves, Meier, Jahn edo Moore.\nArkitekto batzuk, Venturi bezala, arkitekturak edozein eraikuntza egin dezakela esaten dute (gasolindegiak edo janari azkarreko jatetxeak).\nLan batzuk estilo klasikoekiko erreferentziak dituzte eta kolore biziak erabil ditzakete.\nMugimendu honetako beste arkitektoak dira Graves, Meier, Jahn edo Moore.\nHigh-Tech High-Tech estikoa gorenera iritsi zen 1970 eta 1980.eko hamarkadetan. Mugimendu honetako ordezkariak dira Richard Rogers, Renzo Piano eta Norman Foster. Honen jatorria XIX. mendean aurkitzen da, teknika eta material berriek aukera eman zutenean ingeniaritzako lanak, zubiak bezala, egiteko eta arkitekturan aplikatzen hasi ziren.\nHigh-Tech estikoa gorenera iritsi zen 1970 eta 1980.eko hamarkadetan.\nMugimendu honetako ordezkariak dira Richard Rogers, Renzo Piano eta Norman Foster.\nHonen jatorria XIX. mendean aurkitzen da, teknika eta material berriek aukera eman zutenean ingeniaritzako lanak, zubiak bezala, egiteko eta arkitekturan aplikatzen hasi ziren.\nHigh-Tech High-Tech eraikuntzak aluminio eta kristalez eginak daude, teknologiako erabilera berrie egiten dute eta askotan makinen itxura izaten dute, Egiturako eta funtzionalak diren elementuetan arreta jartzen dute. Postmodernismoa ez da azken arkitekturako joera. High-Tech eraikuntza baten eraikitze eta operazioen erabilera espresiboa egiten du eta elementuak berogailuak eta tximiniak bezala begi bistan uzten dira.\naluminio eta kristalez eginak daude,\nteknologiako erabilera berrie egiten dute eta askotan makinen itxura izaten dute,\nEgiturako eta funtzionalak diren elementuetan arreta jartzen dute.\nPostmodernismoa ez da azken arkitekturako joera.\nHigh-Tech eraikuntza baten eraikitze eta operazioen erabilera espresiboa egiten du eta elementuak berogailuak eta tximiniak bezala begi bistan uzten dira.\nDekonstruktibismoa Dekonstruktibismo terminoa erabiltzen da eraikuntzetan zeinetan elementuak dauden hautsiak edo plano okertuetan estabilitateko eta harmoniako nozioekin apurtzen dute.\nDekonstruktibismo terminoa erabiltzen da eraikuntzetan zeinetan elementuak dauden\nestabilitateko eta harmoniako nozioekin apurtzen dute.\nDekonstruktibismoa Frank Gehry edo Zaha Hadid-en lanak estilo honetako adibideak dira.\nFrank Gehry edo Zaha Hadid-en lanak estilo honetako adibideak dira.\nArteko ikuspegiak: Arkitekturako azken joerak\nArkitekturako azken joerak ... teknika industrial eta material berriak, lehen injenieritzako lanetan erabiltzen zirela arkitekturan erabiltzen hasi zirenean.\n... pragmatismoa eta edertasuna batzen zituen joerak ... Azken batean, Erroma ezagutzen ... Honek arkitekturan, artean, politikan, hirigintzan eta beste ...\nAzken honek eraikitzaile nagusi ... baina ordura arteko joerak bateratuz erabilpena ere kontutan ... Gaur egun teknologia eta erabilpena da arkitekturan ...\nArkitekturako azken joerak; Arkitektura Organizista; Arrazionalismoa; Abangoardia eta Arkitektura; Bauhaus; Modernismoa ...\nArte Garaikidea - Gizarte Zientziak tantaz tanta\nTalde bakotzak artesite bana (4.G eta 4.F) garatuko du ondoko arte adierazpenak azaltzen. Ikasleek bikoteka aukeratuko dute bat eta atal hauek bereiztu ...\nArtearen Historia batxilergoa 2 by Erein argitaletxea ...\nArtearen Historia batxilergoa 2 | Issuu is a digital publishing platform that makes it simple to publish magazines, catalogs, newspapers, books, and more ...\nThese presentations are classified and categorized, so you will always find everything clearly laid out and in context. You are watching Azken joerak arkitekturan presentation right now. We are staying up to date!


Imanol Ubeda: “Kantuek mantendu dute 10 urtez Peiremans+-en izena bizirik” – Hala Bedi\n> Imanol Ubeda: “Kantuek mantendu dute 10 urtez Peiremans+-en izena bizirik”\n9 azaroa, 2015 Kantoia KategoriaBerriak 0\nEz da erraza 10 urtez kantu batzuek jendearen memorian irautea; are zailagoa taldeak zuzenean jotzen ez badu. Bada, Peiremans+-ena txiribuelta da: kantuek mantendu dute bizirik taldearen izena. Eta gainera, futbol jokalari baten izena hartu taldearentzat, eta hura baino ezagunagoa izatea lortu (euskaldunon artean, behintzat). Ze bazenekien argazkikoa Frederic Peiremans dela, Peiremans “orijinala”?\nHonetaz eta beste kontu askori buruz aritu gara hizketan Imanol Ubeda eta Gorka Urbizurekin, Gasteizko kontzertuaren aurretik\n← Hitza eman genuen. Bidea egiten ari gara: ongi etorri, Hizpidea eta Araba hizpide!\nXabat Moran: “Herri-aktibazioa behar da epaiketa politikoak eteteko” →


Irekia Eusko Jaurlaritza - Gobierno Vasco :: Jaurlaritzak Prospekzio Soziologikoen Kabinetearen helburuak eta lan egitasmoa aurkeztu ditu\nJaurlaritzak Prospekzio Soziologikoen…\n<iframe src="https://www.irekia.euskadi.eus/eu/embed/videos?flv_video=2010%2F04%2F23%2Fprospeccion_sociologica%2Frueda_prensa_victor_urrutia.flv" width="320" height="210" allowfullscreen></iframe>\nProspekzio Soziologikoen Kabinetearen arduradunaren prentsaurrekoa Iturria: Irekia\nDatuak aztertzeko eta zabaltzeko data zehatzak ezarriko dira lehenengo aldiz\nJaurlaritzak bultzada sendoa eman nahi dio iritzi-azterketen zerbitzuari. Adierazpen hori ardatz hartuta, Eusko Jaurlaritzaren Prospekzio Soziologikoen Kabinetearen arduradun Victor Urrutiak prentsaurrekoa eman du gaur goizean Kabineteak iritzi-azterketak aztertzeari eta zabaltzeari buruz dituen irizpideak eta jokabidea aurkezteko. Prentsaurrekoan azaldu dira 2010eko lana eta jarduera egitasmoa zuzenduko dituzten helburuak eta printzipioak.\nKabinetearen helburu nagusia, kabinetearen arduradunaren esanetan, da herritar informatuak, kritikoak eta parte hartzaileak sortzen laguntzea, hori baita herritarrak libre izan daitezen aldez aurretik bete beharreko baldintza. Hori burutzeko, , euskal gizartearen ezagutza zientifikoa areagotzen eta gizartearen egoera eta gaiei buruzko diagnostikoak ematen dituzten azterlanak burutuko dira, beti ere, erakunde publikoen jarraibide izan daitezen. Victor Urrutiaren esanetan, azken helburua da "Kabinetea azterlan zerbitzua izatea, iritzi publikoa ezagutzeko eta herritarren jarreren, ohituren eta eskaeren eboluzioaren berri izateko".\nNolako azterlanak izango diren jakiteko, Kabinetearen arduradunak azaldu du 3 multzotan banatuko direla: azterlan estrukturalak; egoeraren araberakoak eta hauteskundeei buruzkoak, egin behar direnean; edo azterlan orokorrak. Azterlan estrukturalak, ‑soziometro izenez ezagutzen dira‑ hiru izango dira urtean: lehenengoa udaberri honetan agertuko da, maiatzaren bukaera aldera, eta herritarren iritzi politikoa eta ekonomiaren krisialdia ulertzeko modua izango ditu ardatz. Hurrengoa, udazkenean argitaratuko da, urrian, politika publikoak ulertzeko moduaz; eta urteko azkenak abenduan ikusiko du argia herritarrek Jaurlaritzari buruz egiten duten balorazioaz.\nGaur aurkeztutako 2010eko egitasmoaren gakoa soziometroak berak eta soziometro horien eduki tematikoak zein horiek zabaltzeko datak ezartzean datza. Lehen soziometroetatik zetozen datuen argitalpenak Legebiltzarrera bidaltzen ziren aldiro-aldiro, baina data zehatzik ezarri gabe. Hemendik aurrera landa lanerako eta zabalkunderako data zehatzak ezarriko dira.\nHonako printzipio hauek zuzenduko dute Kabinetea: datuen zabalkunderako gardentasunak, beste iritzi-zentro batzuekin homologatzeak, zehaztasun metodologikoak, azterketarako parametroak ordenatzeak, eta Kabinetea Legebiltzarrak ezarritako parametroen arabera jardun dadin arautzeko araudi bat lantzeak.\nZehaztasun metodologikoa Kabinetearen ezaugarrietako bat izango da. Eta xede horretarako, ikerketarako metodoak eta teknikak hobetuko dira, Espainiako nahiz Europako beste zenbait ikerketa zentrorekin arauzko lotura izango da eta langileak espezializatu egingo dira.\nBukatzeko, Kabinetearen arduradunak azpimarratu nahi izan du zehatz beteko dituela epeak eta gaiak, hori egitea Kabineteak iritzi publikoari eskainiko dion zerbitzua sistematikoki arautzeko modu bat da eta.\nmaster_encuestas.mpg 20 MB\nHauteskunde Orokorren emaitz interaktiboak\nEusko Jaurlaritzaren ikerketa ordutegi ohiturei buruz


Iritzi artikulua. Zorrozaurre: Ezagutzaren irla, dirudunen interesen isla - Steilas\nIritzi artikulua. Zorrozaurre: Ezagutzaren irla, dirudunen interesen isla\nSTEILAS oso kezkatuta dago goi-mailako prestakuntzarako eta teknologia garapenerako proiektu berrien inguruan instituzioek hartutako erabaki politikoekin, bereziki Zorrotzaurreri dagokionez. Izan ere, ekimen pribatuan oinarritzen den irakaskuntza eta ikerkuntza eredua sustatzeak arduratzen gaitu. Horretaz gain, hiriaren garapen eredua beste behin errentagarritasun ekonomikoaren mende egoteak ere larritzen gaitu. Hori guztia posible egiteko baliabide publiko ugari (eraikuntzak, lurzoruak, dirua…) erabiliko dira, guztionak diren baliabideak, eta norabidea zuzendu ezean, onurak sektore pribatuen eskuetara baino ez dira joango.\nHarrigarria iruditzen zaigu Zorrotzaurreko proiektuaren baitan unibertsitate publikoa, Euskal Herriko Unibertsitatea (EHU), jasaten ari den ahanztura eta marjinazioa. Unibertsitate publikoa izan da, eta gaur egun ere bada, gure herrian prestakuntzaren eta ikerketaren eragile nagusia; gure herriaren garapen zientifiko eta kulturalari funtsezko ekarpena egiten diona; eta pertsona guztiek, haien jatorri sozioekonomikoa edozein dela ere, unibertsitate ikasketak egiteko oztoporik ez izatea bermatzen duena. Nolanahi ere, instituzioek Bilbo Unibertsitate Hiria eta ‘Jakintzaren eta talentuaren uharte’ izeneko proiektuak ia bere osotasunean unibertsitate pribatuen inguruan sortu nahi dituzte.\nHori guztia, espazio berriak dakarren hiri-garapena kontuan hartu gabe egin da, gizartearen eta hezkuntzaren premiak ez baitira aintzat hartu. Egun, Zorrotzaurren ‘ikerketa eta berrikuntza aplikatuari’ loturiko Lanbide Heziketako ikastetxe publiko bakar bat eraikitzea dago aurreikusita, baina ez dago proiekturik Haur Hezkuntzarako, Lehen eta Bigarren Hezkuntzarako. Hori gutxi balitz, ez dago edozein auzotan beharrezkoak diren oinarrizko gizarte zerbitzurik.\nGure ustez bestelako politika mota bat egin daiteke. Urruti joan gabe, eta Bordele adibidetzat hartuz, ikasleak, gazteak eta jarduera ekonomiko berriak erakartzeko politika garrantzitsuak garatu dituzte, betiere parametro publikoen pean, unibertsitate publikoa proiektu osoaren ardatz gisa hartuta. Baina ‘Euskadiko jakintzaren Manhattanen’ ez dago publikoarentzako lekurik. Goi-mailako hezkuntzan sartzeko bide bakarra gehiengoarentzat ezinezkoak diren diru-kopuruak ordaintzea bada, elitismoaz ari gara hitz egiten, hau da, herritar guztien eskubideak gutxi batzuentzako pribilegio bilakatzeko prozesuaz.\njoakin2019-05-20T12:28:49+02:002019 16 maiatza |Albisteak, EAE, Iritzi Artikuluak, Publikoa EAE, UPV-EHU|


>> euskara >> Euskal AEko ikasleak, sexuari eta adinari jarraiki, mailaren arabera\nEuskal AEko ikasleak, sexuari eta adinari jarraiki, mailaren arabera\nGuztira 33 Hautatua\nGuztira 0 urte 1 urte 2 urte 3 urte 4 urte 5 urte 6 urte 7 urte 8 urte 9 urte 10 urte 11 urte 12 urte 13 urte 14 urte 15 urte 16 urte 17 urte 18 urte 19 urte 20 urte 21 urte 22 urte 23 urte 24 urte 25 urte 26 urte 27 urte 28 urte 29 urte >=30 urte Ez da ageri\nGuztira Haur-lehen hezkuntza Bigarren hezk. guztira DBH Batxilergoa LH PCPI Behe-mailako LH Goi-mailako ikasketak guztira Ikasketak (ez unib.) Ikasketa unib. HHI\nTaula lortzeko, Batxilergo, Lan Heziketa eta Goi mailako ikasketa ez-unibertsitarioetan, ikasleriaren banaketa, adin bakoitzean, zenbatetsi behar izan da hogeita bost urtetik gorakoak. Zenbatespena 2001eko Euskal AEko zentsuak emandako datuetan oinarritzen da\nIkasleen adina ikasturtea hasi den urteko abenduaren 31koa da.\nAintzat hartu diren ikasleen artean ez dira sartu hizkuntzak, musika, dantza eta kirolak bezalako erregimen bereziko ikasketak egiten dituzten ikasleak eskolatuta dagoen biztanle kopuruan bikoiztasunik eman ez dadin. Aipatzekoa da, gainera, Euskal Autonomia Erkidegoan eskolatuta dagoen biztanlerian Estatuko beste erkidego batzuetako ikasleak ere badaudela; unibertsitateko ikasketetan ematen da hauen kopururik handiena.\nMaila bakoitzean hurrengoak sartzen dira:\n- Haur-Lehen Hezkuntza: Haur eta lehen hezkuntzan dauden ikasleak sartzen dira, baita maila horietako hezkuntza berezikoak ere.\n- Bigarren Hezkuntza: DBH, batxilergoa eta maila ertaineko Lanbide Heziketa ikasten duten ikasleak sartzen dira. Maila horietako hezkuntza berezikoak ere sartzen dira gainera.\n- DBH: derrigorrezko bigarren hezkuntza eta maila berezko hezkuntza bereziko ikasleak sartzen dira.\n- LH: maila ertaineko lanbide heziketa eta maila bereko hezkuntza bereziko ikasleak sartzen dira.\n- HLKP: Hasierako lan-kualifikazio programak\n- Goi mailako ikasketak: goi mailako lanbide heziketa eta unibertsitateko ikasketak egiten dituzten ikasleak sartzen dira.\n- Unibertsitateaz kanpoko goi mailako ikasketak: goi mailako lanbide heziketa egiten duten ikasleak sartzen dira.\nHezkuntza berezian ikasgela jakin batzuetan dauden ikasleak sartzen dira.\nHHEn adina guztiak estimatuak izan dira


Artola bizirik da Lau eta Erdian minduta jokatu duen Bengoetxea menderatu ostean (17-22) | Sports | Naiz\nArtola bizirik da Lau eta Erdian minduta jokatu duen Bengoetxea menderatu ostean (17-22)\nPartidako bigarren tantoan min hartu du Oinatz Bengoetxeak ipurmasailean eta hortik aurrera oso baldintzatuta jokatu du. Hala ere, 13-15 eta 16-18 hurbildu zaio Txapelketan bizirik jarraitzen duen Iñaki Artolari.\nASIER AIESTARAN|18/10/2019 Mis à jour à:\nArtolak haizea alde izan du Gernikan (FOKU)\nIñaki Artolak 17-22 menderatu du Oinatz Bengoetxea Gernikako Santanape pilotalekuan jokatu duten Lau eta Erdiko Txapelketaren final-laurdenetako ligaxkaren bigarren jardunaldiko partidan. Hasieran Artola bera baldin bazen arazo fisikoekin iristen zena, eskuak minduta ibili delako asteotan, azkenean Bengoetxea izan da min hartuta jokatu behar izan duena.\nEderki hasi da Oinatz Bengoetxea, bi tanto eder egin eta 2-0 aurreratuz, baina bigarren tanto horretan zaintiratu bat somatu du ezker ipurmasailean. Hurrengo tantoa azkar amaitu nahian hasi eta berak galdu du, eta berehala aldageletara sartu da Iñigo Simon sendagilearen laguntzarekin.\nHortik aurrera minez jokatu du leitzarrak, eta ez du bere maila onena ematerik izan. Artolak, aldiz, ongi baliatu du Oinatzen ezina zortzi tanto segidan egin eta 2-8 aurreratzeko. Aurkariaren gabeziak bakarrik ez, alegiarrak tanto ikusgarriak egin ditu hasiera horretan.\nEgoerak berdin jarraitu du telebistako lehen atsedenaldi luzera arte (3-12). Bengoetxea nabarmen baldintzatuta jokatzen ari zen, aurreneko jardunaldiko emaitza txarra kontuan izanda gainera ia aukerarik gabe geratzen ari zen, baina hala ere gogotsu ikusten zitzaion, bere buruari animoak emanez eta partidan sartu nahian.\nAtsedenalditik itzuleran Artolak pilota zabalera bidali du, Oinatzi sakea eta pilota aldatzeko aukera emanez. Beste tanto pare bat egin ditu alegiarrak, baina neurketaren itxura aldatzen hasi da. Artolak bi pasa egin ditu lau eta erdiko marratik atzera, Oinatzek ormabiko ikusgarri bat sartu dio... Alegiarra larritzen hasi da eta leitzarra, ikusleen bultzadarekin, garaipenean sinesten (10-14).\nSaiatu da Artola atsedenaldiak eskatu eta aurkariaren bolada ona mozten, baina 11-14koa (zabalean) eta 12-14koa (tanto gogor batean) ere ikusgarriak izan dira Bengoetxearen alde.\nLeitzarra asko arriskatzen ari zen, ordea, eta azkenean hutsak iritsi dira. Artolak berriz ere arnasa hartu du eta markagailuan ere tartetxoa ireki beste behin, 13-18. Baina alegiarrak opari handia egin dio aurkariari, saketik falta egin eta sakea Oinatzi itzuliz.\nLeitzarra 16-18 hurbildu da, baina berriz ere tanto bakarrera jartzeko izan duen aukera ez du baliatu, zabalera alde egin dion gantxo baten erruz. Hortxe amaitu dira Bengoetxearen aukerak, 17-20 jarri den arren, leitzarrak ere saketik falta bat egin duelako une horretan eta Artolak ongi itxi duelako partida txokoan bikain utzitako pilota batekin.


Upeltegiak. Arkitektura - Auñamendi Eusko Entziklopedia\nBeste edariekin gertatzen den bezala, besteak beste, garagardoa edota pattarra, ardoaren ekoizpena eta biltegiratzea gizakiaren garapenean funtsezko elementua izan da eta horren inguruko berriak historiaurrean bertan aurkitu ditugu. Hala ere, lehenengo garai historikoetan ardoaren ekoizpena gehienbat kontsumo pribatuarekin lotuta aurkituko dugu eta ondorioz etxe bertan garatzen zen prozesua izaten zen.\nBaina prozesu horretan zenbait baldintza ezinbesteko diren neurrian -klima, lurra, aireztapena, hezetasuna, argia-, hainbat ezaugarri arkitektonikoek baldintzatzen zuten ardoaren ekoizpena eta biltegiratzea. Horrela, Aitzin Aroan zehar eta hainbat zibilizaziotan -bereziki Grezian eta Erroman-, ardoa egiteko prozesua lur azpian eratutako espazioetan garatzen zuten, edota mendietako haitzuloetan, zenbait ezaugarri geologikoak betez gero alegia.\nErromatarren garaian eremu ekonomikoak Italia gainditu zuen eta aldi berean egitura ekonomikoa aldatu egin zen. Horren ondorioz, etxeko nekazaritza eta artisautzako enpresa familiarren ordez labore bakarreko latifundioak, estatu enpresak eta salgai solteak egiteko manufaktura pribatuak azalduko dira. Horrekin batera hainbat fabrika eraiki ziren. Ardogintzan horrelakorik gertatu zenaren berririk ez dugu eta ondorioz suposa dezakegu ardoaren ekoizpenak etxearen eremuarekin loturak mantenduz jarraitu zuela. Dena den villa handietan -landa eremuetako etxeetan- eraikinen bat ekoizpenari eta biltegiratzeari bereziki eskaini zitzaion.\nErdi Aroan oinarrizko egoera hori ez zen gehiegi aldatu. Gizartearen bizimoduan ardoa oinarrizko elikagaia izanik honen ekoizpenak, biltegiratzeak eta salmentak eremu pribatuarekin bat egiten jarraitu zuten. Izatekotan, eliza eta bereziki monasterioen lana aipatu beharko litzateke, horietako askok ekoizpen horretan espezializatu baitziren. Bina lan horietarako berriro ere eraikin espezifikorik gauzatu. Aitzitik, monasterioetako eraikinetan ekimen horiek besterik gabe txertatu zituzten.\nOrokorrean, Aro Modernoan egoera bere horretan mantendu bazen ere, zenbait lurraldetan eta etxetan, hainbat monasterioetan bezala, espezializazioaren aldeko jarrera nabarmendu egingo da. Horren ondorioz, zenbait landa eremutan ardoaren ekoizpena soilik jorratzen zuten landa etxeak aurkitzen hasiko gara. Etxe horietan printzipioz ez zen upeltegiei eskainitako tipologia arkitektoniko berezirik garatu. Era berean, argi ikusten zen ekoizpena areagotuz gero, espazio handien beharra ezinbestekoa zela. Gune zabalago horiek eta ardoaren prozesuan hasieran aipatutako baldintzak errespetatzea ezinbestekoa zen -aireztapena, hezetasuna eta argia, adibidez-, eta horretarako hainbat egokitzapen burutu ziren. Hala ere, benetako aldaketa eta tipologiaren sorrera Aro Garaikidearekin batera etorriko dira.\nBiztanleriaren kopurua eta eskaria handitzen diren heinean, ardoarekin zerikusia zuten prozesu industrialak bizkortu egin ziren. Ardogintzak ere kontsumorako beste ondasun gehienak bezala, bere iraultza propioa ezagutuko du. XIX. mendearen amaieran kontsumo gizartea gero eta espezializatuagoa garatzen den neurrian, ardoaren ekoizpenak eremu pribatua gainditu egingo du eta ondasun ekonomiko garrantzitsua bihurtuko da, berezko industria garatuz eta ekoizpenerako enpresa propioak sortuz. Horietako asko hasiera batean kooperatibak besterik ez ziren, gero garrantzitsuenak sozietate mugatuak edo anonimoak bihurtuko dira. Ardoa ekoizteko eta biltegiratzeko eraikuntza handiak behar zituzten. Industriako beste jardueretarako lantegiak sortu ziren bezala, upeltegiek ere euren lantegi propioak eraikiko dituzte, ezaugarri bereziekin alegia.\nHasieran, lehen upeltegi horiek hasieran ardoa biltegiratzeko eraiki ziren ere, pixkanaka ekoizpenaren fase guztiak bertan bateratzen hasi ziren. Azkenean eraikinak antolamendu horizontala izango du, mahatsaren prozesua errespetatuz -eraikinaren albo batetik mahatsa sartzen baitzen eta bestetik ardoa atera botiletan-. Upeltegiak ardo-lantegi bihurtuko dira. Lehen eraikin horiek XIX. mendearen amaieran eraikitzen hasi baziren ere, material berriekin burututako arkitekturak eskaintzen zituen aukera guztiez baliatuz -espazio zabalak, altuera handia, hezetasuna eta argia kontrolpean izateko aukerak alegia-, urrezko garaia XX. mendearen lehen hamarkadetan ezagutuko dute, modernismoaren eraginpean. Horrela, lehen eraikinak arrazionaltasunaz eraikitzen baziren ere, hizkuntza arkitektoniko eklektikoarekin bat eginik, bigarren belaunaldian egiturak eta apaindurek bat egingo dute eta eredu liluragarriak sortuko dira, horietako asko "katedrala" ezizenez ezagunak direnak.\nXX. mendearen bigarren erditik aurrera upeltegiek gero eta itxura industrialagoa hartuko dute eta askotan kanpotik behintzat, ez dira beste lantegi industrialetatik bereiziko. Baina egoera hori XX. mendearen azken hamarkadetan nabarmenki aldatuko da, berriro ere upeltegi berriak eraikitzeko orduan grabitatea irizpide gisa kontutan hartzen hasiko baitira. Horrela, eraikuntza horizontalki antolatu beharrean bertikalean egingo da, goialdean mahatsa jasoz eta behealdean, lur azpian, ardoa bilduz, aurrena kupeletan eta gero botiletan.\nHorrekin batera, aipatu beharrekoa da ere upeltegien inguruan sortu den turismo enologikoa eta fenomeno honek izan dituen ondorioak tipologi arkitektoniko honetan. Berez, orain upeltegiek ez dute soilik ardoa ekoizten, biltegiratzen eta saltzen, aitzitik beste zerbitzu asko ere eskaintzen dituzte, esaterako bisita gidatuak, ardo dastaketak edo otorduak. Horretarako bezeroen arreta guneak, tabernak, jatetxeak eta hotelak gehitu dizkiete upeltegiei.\nEuskal Herrian ardogintzaren lehen testigantzak Erromatarren garaiarekin lotu behar ditugu, ager vasconum eremuan ardoaren ekoizpenaren arrastoak aurkitu baitira. Ondorengo garaietan ekoizpenak eta kontsumoak aurrera egin bazuen ere, eremu pribatuetan besterik ez zen garatu eta horren ondorioz XIX. mendera arte itxaron beharko dugu tipologiaren sorrera ikusteko.\nKasu honetan, beste askotan gertatu den bezala, hasieran tipologia kanpoko faktoreen eraginez sortu zen. Filoxera izeneko gaixotasunak Frantziako mahatsondo gehienak hil zituen heinean, Araba eta Nafarroako ardoaren eskaria nabarmenki igo zen Europan eta orduan sortuko dira lehen upeltegi garrantzitsuak. Horiekin batera, lehen eraikin handiak gauzatuko dira ardoaren prozesuari eskainiak. Hain zuzen, Arabako Errioxa aldean Marques del Riscal izango da sortzen den lehen upeltegia. Lehen eraikin horiek, nahiko arruntak dira. Gehienetan eraikin bakar bat izan ordez, bi edo hiru eraikinez osatuta zeuden, funtzionaltasun xumez eta soilez eraikiak, industriarako eraikinen ezaugarriak landa eremuetako etxeen ezaugarriekin uztartuz.\nEgoera hori eta ezaugarri nagusiak XX. mendean zehar bere horretan mantenduko dira. Baina azken hiru hamarkadetan sektoreak aldaketa handiak jasan ditu. Kalitatezko ardoen kontsumoa gora egin duen heinean, Euskal Herriko upeltegi ospetsuenak eraikin berriak gauzatzen hasi dira, ez bakarrik ardo hobeagoa egiteko asmoarekin, aipatu ditugun zerbitzu berriak ere eskaintzeko asmoz, hau da, bisita gidatuak, ardo dastaketak edo otorduak. Horretarako bezeroen arreta guneak, tabernak, jatetxeak eta hotelak eraikiko dituzte. Gainera, hedabidetan doako publizitatea aurkitu nahian, upeltegi gehienek ere arkitekto ospetsuengana jo dute, izarrak kontsideratzen diren arkitektoak alegia. Printzipioz eraikin on bat lortu nahian, baina baita ikusgarria eta mediatikoa ere.\nEredu asko aurki baditzakegu ere, ospetsuenak honako hauek dira: Frank Gehryren hotela Eltziegon Marques del Riscal upeltegirako, Ysios upeltegia Biasterin Santiago Calatrava arkitekto valentziarraren eskutik, Viña Real upeltegia Biasterin ere Philipe Mezier arkitekto frantziarrak eraikia, eta Araban ere, Iñaki Aspiazuk euskal arkitektoak eginiko lana, Baigorri upeltegia Samaniegon. Nafarroari dagokionean, hiru eredu azpimarratuko ditugu: Erriberrin Marco Real upeltegia Patxi Mangadok eraikia, Aberin -Lizarra ondoan- Rafael Moneok zaharberritu eta burututako Chivite upeltegia, eta Etxaurin Otazu upeltegia, Jaime Gaztelu, Paloma Baranjuen eta Ana Fernandez de Mandiak elkarlanean eraikia.\nEraikin horietan, gehienetan, ardoaren prozesua grabitatearen irizpidearen arabera antolatuta dago eta aurreko garaietako eraikinetan ez bezala, oraingoan eraikinak inguruan duen paisaiarekin bat egiten du. Arkitekturaren inguruko hizkuntzari so eginez, aniztasuna da nagusi. Horrela, zenbait upeltegietan eraikinaren espresioa bilatu bada ere, orokorrean, eraikin gehienek funtzionaltasuna errespetatzeaz gain, forma erakargarriak bilatu dituzte, naturarekiko adierazkortasuna eta errespetua modu egokian uztartuz.


Klima ekuatorial - Vikidia\nKlima ekuatoriala Ekuatoretik hurbileko lurraldeetako klima mota da; hau da, latitude txikietan (bi tropikoen artean) dauden Afrika, Hego Amerika eta Asiako lurraldeetako klima.\nKlima beroa da, eta urte osoan bero handia izaten da, batez beste 25/27 °C inguru. Tenperaturak oso gutxi aldatzen dira eta, horregatik, ez da urtarorik bereizten. Gainera, egunean zeharreko tenperatura-bitartea oso txikia izan ohi da: 1-3 °C artekoa, besterik ez.\nEuria[aldatu | aldatu iturburu kodea]\nKlima hezea da; hau da, euri ugari egiten du urte osoan, ia egunero, ia beti arratsaldean; batez besteko prezipitazioa : 2.000 mm inguru izaten da, baina leku oso hezeetan 6000 mm-etaraino irits daiteke. Bi ekinokzioen garaian egiten du euri gehien. Ez dago urtaro lehorrik.\nHezetasun eta euri ugari horri esker, zona klimatiko honetan daude munduko emari handieneko ibaiak, besteak beste Amazonas eta Orinoko Hego Amerikan, eta Kongo Afrikan.\nKlima ekuatorialeko eguraldi bero eta hezeak landaretza oparoa sortzen du: baso eta oihanak. Askotan, oso baso eta oihan itxiak izaten dira, eta, horregatik, landareen artean lehia gogorra egoten da eguzki-argia lortzeko. Hala ere, oihaneko lurra nahiko pobrea da elikagaietan eta oso landare gutxi dago lurzoruan. Lurra ona da zuhaitzetarako, baina txarra nekazaritzarako.\nOihan tropikala da klima ekuatoriala duten lurraldeetako bioma. Fauna ugari bizi da bioma horretan, baina, zoritxarrez, desagertzeko arriskuan daude haietako asko: tximinoak, sugeak, krokodiloak, panterak, loro eta guakamaioak, tukanak, intsektuak, armiarmak, etab.\nOrrialdearen azken aldaketa: 19 otsaila 2021, 13:56.


Apple Keynote-n entzun ez zenuena: iBeacons | Martech Zone\nIrailak larunbata 14, 2013 Irailak larunbata 14, 2013 Douglas Karr\nNire iritzia besterik ez da, baina Apple-ren azken aurkezpenak harrera epela izan zuela zirudien. Appleren diseinua konpainiaren bedeinkazioa eta madarikazioa da. Applek produktu edo diseinu aldaketa handirik kaleratzen ez badu, ikusleek irrintzi egiten dute. Teknologiaren industria, diseinua eta errentagarritasuna pare bat hamarkadatan teknologiaren industrian buru izan den konpainiaren ikuspegi oso laburra da.\nAzken gakoarekin, iBeacons izeneko produktua izan zen ahaztu ez zen aipamen lasaietako bat. Albiste batzuek soilik aipatu dituzte iBeacons gaur arte, besteak beste bultzada, Apple Insider, GigaOm Forbes. Artikulu horiek guztiek merezi dute irakurtzea!\niBeacons saltzaile agnostikoak dira eta BlueTooth Smart teknologia erabiltzen dute. Kostu baxuko balizen hirukotea (99 dolar) denda inguruan muntatu daiteke eta zure kokapena triangulatu dezake. Imajinatu potentziala! Supermerkatu batean bazaude, ez zaitez gehiago behar duzunaren bila ibiltzen. Etorkizuneko erosketa-zerrenden aplikazio batek zure zerrenda eska dezake, horrela dendan modu eraginkorrean egin ahal izateko - eta bidean (edo bidetik kanpo) berezitasun batzuk sar ditzazun. Horrek bezeroaren esperientzia hobetzen du eta berezitasunak eskaintzen dizkio bezeroari denbora errealean. Gainera, gailua bidean gelditzen zaren tokian grabatzen ari da ... agian bezeroaren informazioa zure interesen gainean harrapatzen. Aupa.\nApple Insiderrek mikro kokapen honi deitzen dio. Apple-ren hitzaldian galdutakoa da ez dela etorkizuna, hau da orain. IOS7rako software garatzaileen kitak dagoeneko teknologia biltzen du eta iBeacons salgai daude dagoeneko.\nSep 23, 2013 9: 30 PM\nhoni buruzko mezu bikaina. Geofermak denbora pixka bat darama baina horrek denda bateko gauzak erraz jarraitzea errazten du. Lordek badaki zenbat nordstrom erosi behar lituzkeen ... edo bat eraman beharko nuke gainean.\nSep 23, 2013 10: 10 PM\n@Stevie: disqus Erosketak gorrotatzen ditugun gehienentzat ametsa dela uste dut. Helburua izatea gustatuko litzaidake, sartu, atera eta nire sofara itzultzea 🙂\nSep 23, 2013 10: 59 PM\nDouglas .. horregatik nago hemen. Jendeari dendetatik kanpo egoten eta onlilne-ri behar dutena erosten laguntzen diot ...... opor garaian, gauza zerrendak dauzkat eta jende askori egingo diot ping-a, beren plataformak oraindik martxan dauden edo / eta gora egiten duten eta erosketak errazteko bitartean ikusgarritasuna emateko abian jartzeko.\nikusi dudan eta parte hartu dudan geoeskulturak salgai dauden gauzengatik ping-ak jasotzen ditut eta jakin behar dudana zehazki esaten didate ... eta nahiko polita da zakarrontzira joatea, dirua xahutzen ez duzun bitartean gastatzen delako. edo denbora.\nBaina badakit zure erosketekiko sentimendua .. "ehizan" nagoenean izan ezik.


Zaharrentzako kontuak | Consumer\nEntitateek komisiorik gabeko produktuak eskaintzen dituzte, telelaguntza eta etxez etxeko laguntza bezalako zerbitzu paketeak dituztenak.\nIrudia: Jack Inas\nAdinekoak inguratzen dituen mundua negozioa dela ez da inorentzat sekretua. Gutxiago, banku eta aurrezki kutxetarako. 50 urtetik gorako biztanleria gero eta handiagoa dela jakinik, aurrezki-kontuen eta -libreten formatuan eskaintzen dituzte, eta horiek kontratatzeak abantailak dakartza, hala nola komisiorik ez izatea eta zerbitzu-pakete osagarriak sartzea; horien artean, telelaguntza eta etxez etxeko laguntza.\n50 urtetik gorakoentzako berariazko aurrezkia\nEspainian 46,06 milioi biztanle bizi dira, Udal Erroldak emandako azken datuen arabera. Horietatik 11.170.069 pertsona 45 eta 65 urte bitartekoak dira, eta zazpi milioi baino gehiago 65 urtetik gorakoak dira. Horrek esan nahi du 45 urtetik gorako pertsonak biztanleria osoaren %38,8ra iristen direla, eta, horren ondorioz, finantza-erakundeek finantza-produktuak merkaturatu dituzte segmentu horretara, hala nola Euskadiko Kutxara eta haren “Super 55”-era. “Superlibreta” hori 55 urte bete dituztenentzat da, eta ordainketa konbinatua bateratzen du: monetarioa (indarrean dagoen interes-motaren arabera) eta gauzazkoa (hileko saldoaren arabera; opariekin truka daitezkeen puntuak pilatzeko aukera ematen du; aldaketa hori urtean bitan egiten da). Era berean, zerbitzu osagarrien sorta eskaintzen du, besteak beste, auzo-komunitateei, jaraunspenei, testamentuei edo alokairuei, prestakuntza-ikastaroei, gizarte- eta osasun-laguntzari buruzko informazioari eta bidaiak saltzeko zerbitzuari buruzko lege-kontsultak. Doakoa da Vital Kutxak “Gente Vital” libretaren bidez egindako produktua, eta ez du administrazio- eta mantentze-komisiorik. “Ohiko aurrezki-libreta” formatuan, 50 urtetik gorakoen eskuetan beste finantza-tresna bat jarri du Caja Madridek. Haren ekarpen nagusia da titularrek noiznahi helbideratu ditzaketela ordainagiriak, baita kutxazain automatikoetatik zuzenean ere.\nHorrelako kontuak kontratatzeak berekin dakar, batzuetan, mailegu bat lehentasunezko baldintzetan eskatzea.\nEspezializatuagoa da Caja Murcia “Cuenta Pensión sin comisiones”. Kontu korrontearen edo aurrezki-kontuaren mantentze-lanak eta administrazioa, txartel jakin batzuk jaulki eta berritzea eta txeke edo transferentzia nazionalak sartzea inolako kosturik gabe eskaintzeaz gain, kontuaren titularrei telelaguntza eta etxez etxeko laguntza zerbitzua eskaintzen die. Hortz-tratamenduen finantzazioa ere sartzen da, 600 eurotik hasita. Amortizazio-epea hiru urtera iristen da, inolako interes, komisio edo gasturik gabe. Caja de Extremadurak 50 urtetik gorako bezeroei ematen dien erantzuna “ageriko aurrezkia” izan da. Ageriko gordailu bat da, aurrezki-libreta edo kontu korrontea, eta diru-sarrera eta ordainketa guztiak aurreztu eta helbideratzeko aukera ematen du, bai bulegoan, bai kutxazain automatikoetan, bai telefono- edo Interneteko zerbitzuen bidez. Bere abantailetako bat da ez duela ez saldorik ez gutxieneko diru-sarrerarik behar. Extremadurako kutxak bezero horiei eskaintzen dien beste aukera bat eperako ezarpenak dira, inolako arriskurik gabe errentagarritasun handia lortu nahi bada. Horien mugaeguna titularrak kezkatu egin dezake, automatikoki berritzen baitira.\n50 urteko muga gainditzen duten bezeroentzat, Caja Granadaren “Libreta doble mayores” aurrezki-libreta da. Aurrezki-libreta horrek mantentze-lanen komisioak ordaintzetik salbuesten du, eta sustapen- eta opari-hornidura du. Gainera, pentsioa hilaren 25ean kobratzea, argiarekin, urarekin eta telefonoarekin helbideratutako ordainagiriei arreta bermatua ematea (180 euroraino) edo hileko bat% 0an aurreratzea, komisiorik gabe. Libreta honen titularrek sustapen berezietan ere parte har dezakete (zozketak, opariak, etab.) aldian-aldian finantza-entitate hori egiten duela. Baina proposamen honen alderdirik deigarriena da “adinekoentzako mailegua” dagoela, hiru hilabetekoa, komisiorik gabea eta interes lehiakorra duena.\nAdinekoei beren autonomia eta independentzia ekonomikoan oinarritutako etorkizun segurua bermatzeko, Caja Rícok “Urrezko Kontua” eskaintzen die 65 urte bete dituztenei. Aholkularitza, tasazioa eta jabetzaren higiezinen kudeaketa zerbitzuak ditu, eta aholkulariek bezeroari aholkuak ematen dizkiote bere higiezinerako formula onenari buruz (salmenta, alokairua…). Puntu honetara iritsita, kontuak gordailu bat sortzen du, errenta garbiak sortzen dituena, hileko kopuru bat interes finko batekin bermatzeko, merkatuko gorabeherek prozesuaren uneren batean bezeroari kalterik ez eragiteko.\nGainera, ezkontidea gordailuan titularkide gisa sartzeko aukera ematen du, baita senideak edo baimenduak diren beste pertsona batzuk ere. Halaber, funtsak edozein unetan erabiltzea aurreikusten du, osorik edo zati batean, eta hileko kuoten zenbatekoa aldatzeko aukera ematen du.\naurrezki kaxa komisioak urteak zerbitzuak


Agintean diren estereotipoak | EIBZko liburutegia\nAgintean diren estereotipoak\nAinhoa Larrabe Arnaiz / 2014-11-29 / 1.009 hitz\nGero eta gehiago dira bideo jokoetan ageri diren irudi eta mezuei egiten zaizkien kritikak. Jolas gehienek gizartean nagusi diren maskulinitate eta feminitatearen rolak erreproduzitzen eta iraunarazten ditutela salatu du mugimendu feministak azken urteetan.\nAisialdiaren industrian lehen postua dute bideo jokoek. Zinema edota musikaren kontsumoaren gainetik daude gaur egun. Horren adierazle dira arlo horren inguruan antolatzen diren jaialdiak. Bilbon, atzo Fun & Serious Game Festival jaialdiren laugarren aldia hasi zen. Eta abenduaren 3a bitarte milaka jokalari joango dira Euskalduna jauregian jarri duten Fun Zonera. Agintea eskuetan dutela, jolasean orduak igaroko dituzte askok. Baina horrek badu arriskurik. Bideo jokoetan jasotzen diren irudi eta mezuekiko ikuspegi kritikoa behar dela azpimarratu du Maria Rubiok, Arg Games enpresako kideak. Argi dauka: «Bideo jokoen industria ideologia sexistaren menpe dago».\nJokoek generoaren eraikuntzan eragina dutela uste du Rubiok: «Bideo jokoek gaur egungo gizartean nagusi diren maskulinitatearen eta feminitatearen rolak erreproduzitzen dituzte. Era gehiegizko batean, gainera». Emakumeek horietan duten presentzia aztertu du Rubiok bere doktore tesian. Ikerketaren ondorioa laburtu du: «Gaur-gaurkoz gizartean gailentzen den unibertso sinboliko patriarkala erreproduzitu eta iraunarazten laguntzen dute». Azaldu du jokoetan gutxitan azaltzen dela emakumea rol nagusiarekin. Bigarren mailako rola dute, eta nabarmendu du kasu gehienetan guztiz estereotipatuak direla haien irudiak.\nBerretsi egin du errealitate hori Electronik Entertaiment Desing and Research enpresak 2012an egindako azterketak. 669 joko aztertu zituen, eta horietariko 24k soilik ageri dituzte emakumeak pertsonaia nagusi gisa. Aztertutako jokoen artean, hirurehunetan, berriz, jokalariari andrazko edo gizonezko pertsonaia bat hautatzeko aukera eskaintzen diote.\nEstereotipo horiek azpimarratu ditu Nerea Sancho EHUko Psikologia irakasleak ere: «Bideo jokoetan produktuaren erakargarri gisa erabiltzen dira emakumeak, eta ez protagonista aktibo gisa. Biktimaren rola betetzea ere oso ohikoa da». Gizonen menpeko eta bigarren mailako zereginetan agertzen direla adierazi du Sanchok; apaingarri gisa: «Gorputz erakargarriak dituzte, eta janzkera ere gorputzaren erotikotasuna baloratzeko daramate».\nBestelakoa da gizonei egokitzen zaien izaera birtuala, Sanchoren arabera. Protagonistaren rolean ageri dira ia beti: «Ausartak, indartsuak, oldarkorrak, babesleak eta heterosexualak dira». Heroiaren rola dute, eta zuriak, gazteak, garaiak eta erakargarriak izan ohi direla dio. Etsaien rolean, aldiz, beltzak, arabiarrak edota asiarrak jartzen dituztela dio, eta jokoaren funtsa haiek hiltzen saiatzea dela.\nBideo jokoetako istorioen kontakizunetan, feminitateari egokitzen zaizkion rolak ageri direla azaldu du Rubiok. «Erreskatatua izan behar duen printzesa gisa edota sexu objektu gisa agertzen dira emakumeak, jokoaren dekorazioaren parte izango balira bezala». Azpimarratu du gehienetan zama sexual handia dutela andrazkoen irudiek, eta helburua jokalari gizonezkoa kitzikatzea dela.\nEmakumeak, objektu gisa\nEmakumeei ezartzen zaizkien rolak ikuspegi feministatik aztertu ditu Anita Sarkeesian ikerlari kanadarrak. Feminist Frecuency bideo jokoetan emakumeek duten rola salatzea helburu duen mugimendukoa da, eta Tropes vs Women in Video Games dokumentala ekoitzi du, arlo horretan gailentzen den sexismoa salatzeko. Jokalarien artean hautsak harrotu ditu kanadarrak egindako bideo jokoen azterketa kritikoak. Eta asko izan dira azken urteetan egin dizkioten heriotza mehatxuak. Joan den urriaren 12an jaso zuen azkena. Gaiaren inguruan Utaheko unibertsitatean (AEB) ematekoa zen hitzaldia bertan behera utzi behar izan zuen horregatik.\n«Jokoan aritzeko aukerarik ez duten objektu sexualak». Hala definitzen ditu Sarkeesianek bideo jokoetan ageri diren emakumeak. Haren arabera, guztiz objektibo bihurtuta ageri dira: «Bideo jokoetan protagonista den subjektua dago, eta horrek egiten du istorioaren narrazioa. Subjektuek objektuetan eragiten dute, beste pertsonaia batzuetan, alegia». Haren arabera, subjektuak gizonak izan ohi dira, eta objektuak, berriz, emakumeak.\nSuper Mario Bros joko klasikoa da adibiderik garbiena. Mario protagonistak Peach printzesa salbatzea du egiteko nagusia joko guztian. Sagak dituen hamalau edizioetatik, hamahirutan bahitzen dute printzesa. Eta hori da bideo jokoak duen narrazio nagusia: arriskuan dagoen dama erreskatatu behar du gizonak. Kontakizun hori behin eta berriz errepikatzen dela salatu du Sarkeesianek: «Bahitu eta gaitasunik gabe uzten dituzte andrazkoak, ez dute beren kabuz salbatzeko aukerarik. Eta gizona erreskatera joan arte itxaron behar dute». Emakumeei boterea kentzen zaiela dio kanadarrak, eta gaitasun guztiak pertsonaia maskulinoari ematen zaizkiola.\nProstitutaren irudia da gehien errepikatzen dena, Sarkeesianen arabera. Pertsonaia nagusiei andrazko horiek erosi eta erailtzeko aukera ematen zaie jolas askotan: «Emakumeak objektu bihurtzera eta haiei erasotzera bultzatzen da jokalaria». Grand Theft Auto jokoa da horren adibide. Emakume bat erosi, sexu harremanak izateko erabili, eta protagonistak, bizia irabazi nahi baldin badu, emakumea erail eta haren dirua eskura dezake.\nEragin zuzena jokalariengan\nBideo jokoek indartu egiten dute gaur egun indarrean dagoen iruditeria patriarkala, Sarkeesianen arabera. «Jokalariengan zuzenean eragiten dute. Izan ere, jokalaria ez dago geldi. Pertsonaia kontrolatzen du, eta jokoan gertatzen denaren inguruan eragin eta erabakiak har ditzake. Hortaz, zuzenean parte hartzen du emakumeak objektu bihurtze horretan». Arriskua du horrek. Ikerlariak behin eta berriz azpimarratu du errealitatean izan daitezkeen jarreretan eragina dutela.\nRubio ere uste berekoa da. «Identitateen laborategitzat» jotzen ditu bideo jokoak Arg Gameseko kideak: «Zure identitatearekin esperimentatzeko aukera ematen dizute. Adibidez, Word of Warcaft jokoan orko baten rolean jartzen den 10 urteko neskatila batek, indartsua eta adoretsua izan daitekeela ikusiko du pertsonaia horren bitartez. Eta ez du inor salbatzera etortzeko zain egon behar».\nGizonek egina gizonentzat?\nBideo jokoetan agertzen diren irudiek gazteen buruestimuan eragina izan dezakeela uste du Sanchok ere: «Ez dute euren antzekotasunik duen erreferentziarik topatzen jokoetan, eta arraro senti daitezke horregatik». Konplexu fisikoak sortzetik harago, neskek dependentzia mezuak jasotzen dituztela dio, eta gizonek, aldiz, dominaziozkoak. Eta horrek eragin zuzena du errealitatean sortzen diren harreman ereduetan.\nMaskulinizatuta dago bideo jokoen industria, Rubioren iritziz. Azaldu du iruditeria kolektiboan jokalariak gizon gazteak, zuriak, klase ertainekoak eta frikiak direla. «Aurreiritzi hori errealitatetik oso urrun dago». Hori berretsi egiten dute jokalariei buruzko azken ikerketek. Ipsos Media CT konpainiak 2012an egindako azterketaren arabera, Europan bideo jokoetan aritzen diren batez bestekoaren %45 emakumeak dira, eta %55 dira gizonak. Bestelakoa da bideo jokoen industrian dagoen egoera. Rubiok azaldu du oraindik ere gutxi direla goi karguetan aritzen diren andrazkoak. «Zientzia eta teknologiako gainontzeko arloetan bezala, emakumeak ikusezinak gara bideo jokoen industrian. Agertzen garenean, ohiz kanpoko kasu gisa azaltzen gara». Eta horrek lagundu egiten du gaur egun dagoen iritzi orokorra iraunarazten: «Oso hedatuta dago emakumeek horrelako lanak egiteko gaitasun gutxiago duten ustea».\nGazteengan eragina du horrek: «Sorkuntzan gizonak egoteak gaur egun gailentzen den joko eredua errepikatzea errazten du». Aldaketak astiro izaten diren arren, baikor agertu da Rubio: «Gero eta gehiago gara bideo jokoen erabiltzaile eta sortzaile garen emakumeak. Egiten duguna ikusaraztea beharrezkoa da. Motel bada ere, aldaketak izaten ari dira»\nKategoria Berria egunkaria, Gizartea, etiketak 2014, Ainhoa Larrabe, Anita Sarkeesian, Berria, Bideo jokoak, Gizartea, Maria Rubio, Nerea Sancho, Rolak by Mirentxu. Gorde lotura.


Langileen mugimendu - Wikipedia, entziklopedia askea.\n(«Langile mugimendu» orritik birbideratua)\nLangileen mugimendua langileek historian zehar sustaturiko erakundeak (hala nola sindikatuak, kooperatibak eta alderdi politikoak) eta ekimenak (grebak, esaterako) dira, bereziki Industria Iraultzaz geroztik eta ideologia sozialista, komunista eta anarkista batetik. Langileen mugimenduaren helburuak langileen lan-baldintzak hobetzea dira bereziki, helburu politikoak guztiz baztertu gabe. Langile mugimendua protesta mugimendu bat izan zen, nekazariek eta proletalgoak sustaturikoa.\nLangileak bere eskubideen alde protesta egiten.\n1 Langile Mugimenduaren hastapenak\n1.1 Langile Mugimenduaren oinarri ideologikoa: Marxismoa\n1.2 Marxismoa Europan\n2 Lehen Internazionala\n3 Bigarren Internazionala\n4 Hirugarren Internazionala\n5 Laugarren Internazionala\n6 Borroka metodoak\n7 Langileen Nazioarteko Eguna\n8 Langileen mugimendua munduan zehar\nLangile Mugimenduaren hastapenakAldatu\nProletariotza industriako langileek osatzen zuten gehienbat, talde bateratu bat osatzen zuten eta protesta egiteko nabarmenenak ziren. Dena den, nekazari erradikalenek ere indarra hartu zuten eta hauek anarkismoaren alde egin zuten batez ere. Bartzelona garai hartako hiri proletalgo nagusia zen Espainia mailan, bertako industria oso garatua baitzegoen, batez ere oihalgintza, eta honek langile kopuru handia egotea zekarren. Hortaz, Espainiako lehenengo langile protestak Bartzelonan eman ziren. Beranduago, Euskal Herrira zabaldu zen, Euskal Herriko industrializazioarekin batera. Baina ez bakarrik Espainian, Europan ere langile mugimendua zabaltzen hasi zen aurretik, Ingalaterran bereziki, eta lehenengo protestak mugimendu luditak izan ziren, luddismoa. Mugimendu hau ehuleek burutu zuten eta makineriaren aurka jo zuten, eskulana babesten zuten; izan ere, makinek lanpostu asko ekiditen zituzten. Protesta hauetan, langileek makinak erasotzen zituzten hauen erabilera ekidinez. Langile mugimenduak industrializazioarekin batera hartu zuen indarra. Industria langileen lehenengo protestak 1848. urtean eman ziren, Marx bere ideiak aldarrikatzen hasi zenean eta europarren artean zabaltzen hasi zirenean. Izan ere, langile mugimenduaren oinarria marxismoa da.\nLan baldintzak oso kaxkarrak ziren, 10 ordu baino gehiagoko lanaldiak eta oporraldirik ez, gainera kanpotarrak industria hirietara joaten ziren lan egiteko asmoz eta horren ondorioz hiriguneetan jende gehiegi pilatzen zen eta hortaz langileek etxebizitzak alokatu behar zituzten. Etxe hauetan lankide gehiegi pilatzen ziren, baita familiakide asko etxe bakar baterako. Honen ondorioz, bizi-baldintzak ere oso txarrak ziren langileentzako eta euren familientzako. Bizi eta lan baldintzak txarrak izateak ezinegona eragin zuen langileen artean eta honek 1848. urtean proletalgoaren altxamendua eragin zuen. Momentu honetan, Marxen ideiak zabaltzen ari zirela, proletalgoak honen proposamenak egokiak ikusi zituen eta marxismoa hartu zen langile mugimenduaren oinarritzat.\nLangile Mugimenduaren oinarri ideologikoa: MarxismoaAldatu\nGaraiko gizartea liberala zen, klase gizartea. Diruaren arabera bereizten ziren gizarte mailak. Behe mailan zeudenak oso bizi baldintza txarrak zituzten, eta baldintza hauek goiko klasea osatzen zuen gizarteak ezartzen zituen. Hori dela eta, behe klasea zapaldua sentitzen zen eta errudunak, zapaltzaileak goi mailakoak ziren, enpresarioak. Marxek zioen egoerak ezin zuela honela jarraitu eta aldaketak beharrezkoak zirela, hortaz, zapalkuntzaren aurka protesta egin zen, zapaltzaileei aurre egiteko. Zapalkuntza hau historian zehar etapa historiko guztietan existitu da eta Marxek aztertu egiten du, hau ondorioztatuz: jabeak izan dira beti zapaltzaileak, eta jabetzarik gabekoak, ordea, zapalduak. Jabetza guztiek ez dute zapalkuntza eragiten, baliabideak ekoizten dituzten jabetzak baizik, fabrikak esaterako. Egoera honen konponbidea marxismoa zen, helburura iristeko bidea iraultza izanik. Iraultza burgesiaren aurkakoa izan zen, eta hainbat greba eta manifestaldi egin ziren horretarako. Honez gain, alderdi politiko eta sindikatu asko sortu ziren. Alderdi politiko hauek langileen egoera hobetzea bilatzen zuten, klase bakarreko gizarte berri bat sortzeko tresna ziren eta sindikatuak, enpresarioekin, hau da, errepresoreekin negoziatzeko bideak ziren.\nMarxismoak jabetza kolektiboaren alde egin zuen, jabetza guztien esku baldin bazegoen ez zelako jaberik egongo eta horren ondorioz, inork ez zuelako inor zapalduko. Gainera, klase gizartearekin bukatu zen, guztiak langileak ziren, klase berean bizi zirenak. Etsai nagusia burgesia zenez, honen aurkako iraultza proposatu zen proletarioen diktadura bitartez. Proletalgoaren diktadurak langileen aldeko politika egin zuen, baina alderdi politiko bakar bat onartzen zen eta honek askatasun eza erakutsi zuen. Kapitalismoarekin bukatzea zuten helburu eta batzuk terrorismoaren bidea jarraitu zuten. Hala eta guztiz ere, terrorismoaren erabilera ez zen marxista guztien aldekoa eta ondorioz bi korronte nabarmendu ziren. Alde batetik, marxista erradikalenak, anarkismoa osatu zutenak Mikhail Bakunin liderra izanik. Bestalde, marxista moderatuagoak, Marxen alde egin zutenak. Bakuninek terrorismoaren alde egin zuen eta Marxek, ordea, ez, honek diktadura defendatu zuen. Anarkisten eta marxisten ezaugarriak nahiko berdintsuak ziren, biak antikapitalistak ziren, baina anarkistek ez zuten bakarrik jabetza pribatua desegin nahi, baizik eta Estatuaren eta Gobernuaren egitura ere bai. Dena den, hasieran, jendeak zioen gobernurik gabe bizitzea ezinezkoa zela eta Bakuninek proposatu zuen gizabanakoa oinarritzat zuen gizarte bat, hortaz, bakoitzak bere ardurak zituen eta Estatuak ez zuen ardurarik bete behar, gobernuaren beharrik gabe. Lan-taldeak sortuko ziren eta ez, ordea, gobernu taldeak.Espainian XX. mendea iristean anarkismoak hartuko du indar gehien, batez ere nekazalguneetan. Euskal Herrian, aldiz, sozialismoak arrakasta handiagoa izango du.\nXX. mendea bigarren erdialdean, munduko langileen ordezkariak bilera batean bildu ziren Europan, Lehenengo Internazionala. Bilera honetan langileen baldintzei buruz hitz egin zuten eta langileen eskubideen eta hauen alde elkarrekin borrokatzeko helburua zuten. Baina 1914. urtean. Lehen Mundu Gerra iritsi zen, eta langileak baztertuta gelditu ziren eta gerrari eman zitzaion garrantzi osoa. Hiru urte beranduagoa, 1917. urtean Errusian Marxen ideiak asko zabaldu ziren eta ondorioz Errusiako Iraultza eman zen. Iraultzak marxismoan zatiketa bat eragin zuen, alde batetik, marxista erradikalenek komunismoa sortu zuten eta moderatuak, sozialismoaren alde egin zuten. Ondorioz, hainbat alderdi komunista sortu ziren eta Errusian Vladimir Leninen diktadura ezarri zen, Marxen ideiak jarraituz. Aldi berea, Europan faxismoa garatzen hasten da eta hainbat diktadura ezarriko dira: Adolf Hitler edo Benito Mussolini, besteak beste.\nLangileen Erakunde Internazionala edo Lehen Internazionala herrialde desberdinetako langileak batzen saiatu zen lehen erakunde handia izan zen.\nLondresen eratu zen 1864 urtean; hasiera batean sindikalista ingelesak, anarkista eta sozialista frantsesak eta italiar errepublikarrak batu zituen. Bere helburuak Europako zein beste herrialde batzuetako langileriaren antolakuntza politikoa lortzea zen, arazo komunak aztertzeko eta horiei soluzioak aurkitzeko foro bat sortzeaz gain. Karl Marx eta Friedrich Engelsek Internazionalean ere kolaboratu zuten. Parisko Komunan sortutako Marx eta Bakuninen arteko tentsioek marxista eta anarkisten arteko haustura ekarri zuen.\n1872an Internazionaleko Konzejua Londresetik New Yorkera aldatzen da, Parisko Komunaren porrota ikusita Europan eman zen erantzun kontrairaultzailearen ondorioz. Komunak lortu zituen gauzen artean, langileen boterea hartzea, diputatuek eta langileek berdina kobratzea, Eliza eta Estatua banatzea, eta abar izan ziren. Azkenik, Internazionala 1876an banandu zen.\n1889an (Frantziako Iraultzatik 100 urte igaro zirela ospatuz) Bigarren Internazionala ezartzen da, korte sozialdemokratakoa; 1916ra arte iraun zuen.\nMarx eta Bakuninen arteko desberdintasunen ondorioz, langile mugimenduan gertatu den haustura handiena gertatu zen marxista eta anarkisten artean; gauzak horrela, marxistek anarkistak kanporatu zituzten internazionaletik. Anarkistek beraz, Saint-Imier Internazional anarkista eratu zuten.\nInperialismoa eta Lehenengo Mundu Gerraren iritsierarekin, patriotismoak klase guztietara iritsi zen; Internazionalaren barruan Jean Jaurès bezalako gutxik egiten dute gatazkaren kontra. Bestalde, Errusiako Iraultzaren arrakastak boterera iristeko bide berriak ireki zituen, marxista-leninistak.\nErrusiara komunismoa iristean, 1918an Hirugarren Internazionala, Komitern edo Internazional Komunista bezala ezagutzen dena sortu zen. Hirugarren Internazionalaren burua Vladimir Lenin zen eta bere helburua munduko alderdi komunista guztiak gidatzea zen. Moskuko sobietar batasunaren zerbitzura zegoen. 1989an banatu zen.\nIV Internazionalaren ikurra.\nBeranduago, Leninen heriotza eta Stalinen zuzendaritzaren ondoren, langile klase errusiarraren eta Komiternaren burokratizazioaren ondorioz, Internazional berri bat sortzeko beharra ikusi zen. Laugarren Internazionala beraz, Leon Trotskik sortu zuen 1938an. 1953an zatiketa handi bat izan zuen, baina lortu zuten aurrera ateratzea. Hala ere, 1963an banatu zen beste arazo batzuek ondorioz.\nLangileen Nazioarteko EgunaAldatu\nMaiatzaren batean ospatzen da, Haymarket, Chicagon 1886ko maiatzaren 1ean hil zituzten langile anarkisten omenez (Haymarket afera). Egun hartan hasi zen Estatu Batuetan greba orokorra 8 orduko lanaldiak lortzeko helburuarekin. Gaur egun, maiatzaren 1ean langile alderdi eta sindikatuek manifestazio eta mitinak antolatzen dituzte.\nLangileen mugimendua munduan zeharAldatu\n↑ «Los anarquistas y el movimiento obrero: la alborada de la Idea en Chile, 1803-1915 - Universidad de Chile» www.uchile.cl (Noiz kontsultatua: 2019-05-23).\nAzken aldaketa 8 iraila 2020(e)an, 19:10(e)tan\nOrriaren azken aldaketa: 8 iraila 2020, 19:10.